qundao/data-zh-poetry huggingface dataset:
送鄭毅夫舍人被召五首·其五
作者：劉摯
朝代：宋

簪紱忘懷出處均，行行猶眷楚都春。
嗣皇小毖方求助，太守三公古重民。
燕厦久依王粲幕，鶚書曾愧孔融賓。
士儒以義酬知己，敢向東原涕滿巾。
送鄭毅夫舍人被召五首·其四
作者：劉摯
朝代：宋

旌旗占曉動星躔，冠蓋傾都海嶽旋。
歸覲明堂瞻日表，過家鄖社卜松阡。
郢山殘雪梅寒後，漢水東風柳暖天。
無限春風入佳句，何時珠玉看盈編。
過任城謁田直孺
作者：劉摯
朝代：宋

古邑東風桃李殘，故人高臥白雲間。
我知原子貧非病，誰識蕭生志抱關。
相遇正逢春事晚，已衰難伴醉鄉閑。
卜鄰慚愧當年約，依舊無錢買北山。
過彭澤
作者：劉摯
朝代：宋

孤舟倚彭澤，髙節懷淵明。
缾粟曾幾許，忽歸無留情。
士生于內外，貴識所重輕。
山高暮寒聳，江闊春風平。
弦歌絕遺響，秫田今誰耕。
我方事奔走，嗚呼愧先生。
還句龍緯化文詩卷
作者：劉摯
朝代：宋

誰識斯文久寂寥，希聲杳杳思滔滔。
氣無外物纖毫累，才有靈光萬丈高。
誤借鼓鐘娛海鳥，自堪奴僕命離騷。
啞鐘亦欲煩君手，能爲孤音解鬱陶。
重送微之二首·其一
作者：劉摯
朝代：宋

瀛州日日聚華紳，舊德如公更幾人。
寂寞窮經甘白首，風流投老就朱輪。
光陰不負圍棋局，談笑須還漉酒巾。
朝議雖知弱翁久，不如方國慰斯民。
重送微之二首·其二
作者：劉摯
朝代：宋

曩昔清襟江上開，九華山色照樽罍。
中間世故何勝道，晚歳仙都幸一陪。
康樂又從滄海去，次公曾自潁川來。
春秋墜學應猶在，聞說新書勝玉杯。
重送文與可
作者：劉摯
朝代：宋

神標人慕紫芝眉，襟韻誰量叔度陂。
相與論心惟有竹，未能無意獨于詩。
東風臘尾消冰雪，南浦船頭轉鼓旗。
想及下車春恰恰，汀洲煙雨白蘋時。
雜詩六首·其一
作者：劉摯
朝代：宋

四序若轉轂，萬物變秋風。
蕭騷簷邊月，赫赤江上楓。
寒鴟坐晴屋，陰蟲凄暮叢。
靈鳯杳何許，寂寂朝陽桐。
雜詩六首·其三
作者：劉摯
朝代：宋

古人有髙志，妙與天地通。
讀騷飲美酒，揮弦送飛鴻。
杖藜步梧竹，閉户閑僕僮。
禍福有倚伏，念當守蒿蓬。
雜詩六首·其二
作者：劉摯
朝代：宋

咬咬籠中鳥，食飽勤好音。
誰懷主人意，豈不思上林。
出處謬前算，老大故谿心。
秋衾耿寒夢，玉露曉如淋。
雜詩六首·其五
作者：劉摯
朝代：宋

播州遷劉郎，夜郎放太白。
秀木風所仇，人情有欣戚。
嚴霆無終朝，斯文豈遂厄。
我願蘇與黄，壽命等金石。
雜詩六首·其六
作者：劉摯
朝代：宋

至人有神遊，坐凌八荒邈。
一息如鵬圖，萬里御羊角。
蒿萊彼頻頻，晨夕自喔喔。
仙人喬與松，誰云不可學。
雜詩六首·其四
作者：劉摯
朝代：宋

我思彭江州，行已有風績。
與善忘畛畦，麾邪立崖壁。
堂堂生民望，奄奄斯道寂。
何時持鷄酒，就子墳上瀝。
離汶馬上寄鄉中親舊
作者：劉摯
朝代：宋

半月徘徊去魯遲，二年樽酒奉音徽。
又貪聖寵移金節，還使鄉人笑錦衣。
天地中間真遠客，田園蕪沒盍來歸。
東州不擬多時住，已傍蘆溪作釣磯。
青山高竹樓别業昔嘗題詩其壁詩故在而竹樓物故三年矣感而賦詩
作者：劉摯
朝代：宋

故人别墅俯青郊，曾許幽人近結茅。
苔壁雨荒留舊蹟，竹林雲矗見新梢。
樓成白玉山無主，鱗出黄金客有肴。
悵念同游歌楚些，風聲蕭颯鳥咬咬。
題公安知縣柳應辰屯田默庵
作者：劉摯
朝代：宋

語默本無常，此道知者寡。
君子默諸心，志氣納陶冶。
至神所安潛，可使萬物化。
精微與道契，密不見纖罅。
世俗默在口，鈐若偶人者。
至其中所騖，逐逐散萬馬。
我來觀默庵，虚白非外假。
天地冥毫芒，今古一晝夜。
物至紛無窮，酬酢甚閑暇。
清淨老聃燭，寂寞揚氏駕。
養此將有行，性命妙天下。
相對坐終日，心愜如嘬炙。
賦詩尚何言，聊爲默庵謝。
題句龍緯職方海棠軒
作者：劉摯
朝代：宋

使君西州客，慣見海棠紅。
彯纓出故里，揚馬來漢宫。
醉當坐乖隔，年年夢春風。
荆州蜀門户，脈脈風氣通。
此花何從來，根本移化工。
使君有新第，幽寓如山中。
小軒面城麓，交柯植雙叢。
年光錦官遠，顔色故園同。
想當春苞麗，無日樽酒空。
繁豔燒醉眼，顧眄增冶容。
地勝不在大，意適物易充。
雙輪粲兩朱，行將指炎封。
題所居圓明庵
作者：劉摯
朝代：宋

茅剪幽廬小圃東，葛巾藜杖稱高風。
守方固恐形爲累，內照應知色即空。
出入有虚還有實，輝光無外亦無中。
世人欲識圓明事，盍問名庵隱几翁。
題泰定小雒亭
作者：劉摯
朝代：宋

名花多自洛城傳，物色春工十指間。
漸買姚黄并左紫，恨無伊水對嵩山。
主人妥妥多材藝，俗客悠悠幾往還。
惟有萬竿亭背竹，霜青偏解照衰顔。
食鱠
作者：劉摯
朝代：宋

知幾張季鷹，歸懷託江鱠。
鱸魚今不數，未若魴鯽最。
橙韲擣椒蘭，蘆菔碎珠貝。
盈盤玉葉鋪，千縷紅雲碎。
佐以晚菘羮，玉飯香藹藹。
飽行慚素餐，捫腹放衣带。
昨來溪夏乾，市空無可奈。
徒有彈鋏吟，何能飽幼艾。
安得東海鯨，不憚生物害。
揮刀滿金盤，對列酒池外。
馬當山
作者：劉摯
朝代：宋

馬當天下險，崔嵬大江邊。
翠碧倚千丈，峭立萬仞淵。
其背領羣岫，其麓匯飛漩。
欎葱巖間桂，窮冬華葉鮮。
豈無神仙人，縹緲居其巔。
猿猱肆健捷，攀躋到雲烟。
揚帆過其下，瞥若飛鳥然。
仰觀動精魄，但見揫青天。
吾生愧仁智，而于山水便。
終日叩舷坐，無暇窺塵編。
有嗜固爲累，觸險不自憐。
馬融綘帳臺
作者：劉摯
朝代：宋

東京尚經術，人皆挾師才。
惜乎章句間，門户各異開。
馬融號耆舊，太守南郡來。
横經坐綘帳，自處何崔嵬。
帳前列徒弟，帳後歌絃陪。
書生貧賤志，遽以聲色回。
于今數百年，巋然但髙臺。
舊址半傾圮，欄檻生莓苔。
溪光貯襟袂，南風熏樽罍。
髙簷日向暮，燕雀亦徘徊。
七瑞堂
作者：劉摰
朝代：宋

草木生成亦偶然，誰将枝榦驗祥編。
如何併作當時瑞，寂寞如今五十年。
三老堂
作者：劉摰
朝代：宋

三老非隱者，鄉里道義人。
締交何綢繆，白首情益親。
進退小或異，歸于重其身。
逸老田北效，築堂北溪上。
野拙彼二老，招跡日俱往。
幽泉弄清泠，平野得遐曠。
謂近隔城市，謂遠非山林。
青岑落尊酒，白雲貯衣襟。
歲月付清醉，志藴還長吟。
頹俗可以敦，媮風爲之重。
人生苦飄忽，事往真幻夢。
但聞三人墓，蕭蕭木已已拱。
朅來撫陳跡，春衣吹我衣。
牆邊見殘萼，屋角懸斜暉。
雍琴感今昔，遼鶴驚是非。
世故無足言，徘徊壞牆下。
思人愛樹木，況此巋然者。
子孫固無忘，又將告里社。
三老堂
作者：劉摰
朝代：宋

歷陽賓主昔多賢，三老風流二十年。
獬豸冠中曾補衮，鳳凰臺上疊擎天。
丙子元日三首·其一
作者：劉摰
朝代：宋

瑞歷開三朔，祥風驗八方。
年華恨催老，節物喜隨鄉。
鬱壘須時設，屠蘇獨後嘗。
佳辰誰與醉，夢繞故溪傍。
丙子元日三首·其三
作者：劉摰
朝代：宋

遙想千冠佩，朝元太極天。
鳴鞘開殿戶，索扇起鑪煙。
慶事通祥表，和聲入樂懸。
江湖祝堯意，仁壽萬斯年。
丙子元日三首·其二
作者：劉摰
朝代：宋

爆竹驚山鬼，雕幡戴楚冠。
祝延千歳酒，練氣五辛盤。
江冷東風外，天回北斗端。
羌城霖雨甚，從此看春寒。
九日依唐生韻五絕句·其一
作者：劉摰
朝代：宋

三歲重陽負玉觴，悲歡不定客途長。
元光節物真虚擲，賴有新詩付錦囊。
九日依唐生韻五絕句·其三
作者：劉摰
朝代：宋

無處登臨百尺樓，若爲銷散仲宣憂。
拒霜寒菊常煙雨，愁滿江城冷澹秋。
九日依唐生韻五絕句·其二
作者：劉摰
朝代：宋

白醪趁節醅已發，黄菊候霜花未開。
獨上荒城拱雙袖，風雲惨惨鴈聲來。
九日依唐生韻五絕句·其五
作者：劉摰
朝代：宋

長松老桂風霜足，細草幽花雨露霑。
天寒日下音書少，鴈自高飛魚自潛。
九日依唐生韻五絕句·其四
作者：劉摰
朝代：宋

悄悄登山臨水興，紛紛泛菊佩茰人。
不須吹落簪花帽，但願常存漉酒巾。
九日再招趙湜
作者：劉摰
朝代：宋

夜露感庭鶴，秋風吹海槎。
相思悲歲月，寂坐望雲霞。
終夕孤蟾魄，重陽近落花。
君無鄙貧令，金蘂徧陶家。
九月十八日離魏都寄內二首·其一
作者：劉摰
朝代：宋

南鴻無計與同飛，鴻翼翩翩我馬遲。
若過平臺寄家信，爲言今日是歸期。
九月十八日離魏都寄內二首·其二
作者：劉摰
朝代：宋

肅肅霜風吹客衣，客懷多少寄金徽。
到家細說淹留事，應笑蘇秦困始歸。
二月二日
作者：劉摰
朝代：宋

江鄉春值閏，二月似深冬。
雪濕妨挑菜，雷寒未起龍。
雞蟲閑得失，蠻觸小交攻。
稍覺雲天霽，西山上翠峰。
五月十日發俞潭先寄王潛江
作者：劉摰
朝代：宋

雨過長風吹野塘，水深川路白泱泱。
人如澤畔窮吟客，天似江南八月涼。
陂下臥輪車乍歇，田間鳴鼓稻齊秧。
長官應爲斯民喜，准備新詩賦萬箱。
代書寄文瑩道人
作者：劉摰
朝代：宋

白雲孤起飛杳冥，光如片玉輕如冰。
出山歸山兩何意，行止偶然無滯凝。
故人浮舟數百里，得得訪我湘江稜。
二十年間四相遇，童顛疏鬢霜各增。
寒齋笑語極微妙，共以身世均鷃鵬。
瞥然去矣不我告，振錫忽借南風乘。
聊一徘徊駐衡嶽，遂能放意窮臨登。
崔嵬老骸不知倦，軟輿蠟屐勤躋升。
窮巖險谷訪秘怪，往往清嘯猿鳥驚。
長泉落石響寒玉，故意寫在朱絲繩。
仰揮雲煙斂羽翼，俯聽譽毁真蚊蠅。
書來所說謂如此，而惜攜手無友朋。
又云吾廬已堪睡，況彼城市尤足憎。
意若欺我在遷謫，故以勝事用夸矜。
嗟如予者安足道，進退大計兩未能。
平生雅志在林壑，誤落世紛親繳矰。
悲吟黄鵠慕越客，謝病高居思茂陵。
羡子徜徉類雲鶴，顧我拘窘如韝鷹。
故應題詩遍崖壁，曷若寄我勤緘縢。
山童癡立索書去，寫此安足傾愁膺。
信陵君
作者：劉摰
朝代：宋

客趙忘梁久不歸，先王宗社若巢危。
歸來未久秦人入，魏國存亡亦可悲。
偶作
作者：劉摰
朝代：宋

春氣未强寒惨惨，羈人多病興寥寥。
閑愁付與毫端遣，長日期于局上銷。
六月二十日湖上四絕句·其一
作者：劉摰
朝代：宋

蓮的紛紛玉手來，欲攀蓮葉卷狂杯。
冰漿未見菱腰折，珠實何時芡觜開。
六月二十日湖上四絕句·其三
作者：劉摰
朝代：宋

氣候淒炎傾刻中，晚來宜此一樽同。
乍收荷葉蕭騷雨，便得蘋花細碎風。
六月二十日湖上四絕句·其二
作者：劉摰
朝代：宋

紅蕖白藕滿平湖，曾爱新梢玉不如。
今日水深那可得，野人盤上欠香蔬。
六月二十日湖上四絕句·其四
作者：劉摰
朝代：宋

濃雲忽忽遍天圍，四面涼風弄客衣。
霹靂一聲湖雨白，魚兒驚没鷺狂飛。
六月六日避暑山寺次蹈韻
作者：劉摰
朝代：宋

楚國元卑濕，炎天更鬱蒸。
風吟同倦虎，霄望劇愁鷹。
渴肺塵將岔，流膚汗不勝。
噆肌紛暗蟆，遶鬢閙飛蠅。
六月常難雨，三湘不識冰。
爐烘一天地，火藥萬川陵。
氣候金初伏，襟懷水未澄。
高明尋偶得，林麓遠同登。
此地聊幽遁，危亭更上層。
泉聲懸嵽嵲，松影轉觚稜。
汲井沈圓李，緣池摘翠菱。
涼清生洞壑，秀綠動溝塍。
佳氣西頻望，鄉欄北屢憑。
有期羣野鹿，無法問山僧。
雲石逢如舊，巾裾見若憎。
聊堪優卒歲，不愧俯捫膺。
再作
作者：劉摰
朝代：宋

何事勞心四愁望，側身泰山日東向。
君子九夷猶可居，已謀築室金溪上。
距江藍輿才兩舍，遶郭屏風列千嶂。
門中翰墨傅風流，自爲師友相賡唱。
曹氏聲名父子間，謝家文章弟兄行。
古人至樂蓋在斯，得意未肯博公相。
頓挫萬象歸毫端，雕刻丹青盡名狀。
古風嚴重周廟鼎，小律軟美楚人釀。
居人惻惻盈錦囊，游子篇篇出驚浪。
苦心頗恨語不工，故實仍嗟老多忘。
憊休矍鑠空據鞍，鋭勇終輸少年將。
主盟定霸益勉旃，少陵勳名何可量。
再次紅梅
作者：劉摰
朝代：宋

色不夭穠始是華，仙家林觀倚雲霞。
春酣白玉醅香入，日射紅鸞扇影遮。
攅蕚亂鬚能淡佇，抱枝寒蓓更疏斜。
爲寄瑶林主人語，爭妍應有曲房花。
再贈李質夫
作者：劉摰
朝代：宋

贈春須記折花時，坐恨江南信息遲。
還向瑶林主人問，東風應傍去年枝。
出都二首·其一
作者：劉摰
朝代：宋

兩槳東飛下大梁，樽罍漂泊過重陽。
江湖常恨連年隔，羈旅寜爲萬里傷。
淮寺月寒蘆颺白，楚林霜早菊迎黄。
篋中諫紙餘多少，盡寫新詩入錦囊。
出都二首·其二
作者：劉摰
朝代：宋

重入修門甫歲餘，又攜琴劍反江湖。
乾坤浩浩何由報，犬馬區區正自愚。
緣熟且爲蓮社客，伻來喜對草堂圖。
西箱屋了吾真足，高枕看雲一事無。
初發梁澤
作者：劉摰
朝代：宋

蒲側荷翻小雨收，鱸蓴高興滿扁舟。
雲稀樹色偏宜晚，天借湖光賸占秋。
孤鶩落霞閑上下，紅蓮白鷺各風流。
此行說與同樽酒，南國江山盡舊遊。
别田延年王潛江
作者：劉摰
朝代：宋

才非王粲入荆州，淹簿三年已倦游。
疏世自甘時不與，論交有得子相求。
學知所樂輕文繡，言至無瑕絕悔尢。
大舜簫韶方九奏，佇看靈鳳出丹丘。
十月六日與客游金山乾明宣塔戒壇彌勒舍利廣教七山寺三首·其一
作者：劉摰
朝代：宋

水落溪橋霜未寒，岡林平淺是西山。
路穿峭蒨青蔥底，寺在崎嶇屈曲間。
十月六日與客游金山乾明宣塔戒壇彌勒舍利廣教七山寺三首·其三
作者：劉摰
朝代：宋

行徹雲烟到上方，青林深壑對重岡。
山中底處饒風月，要著江州一草堂。
十月六日與客游金山乾明宣塔戒壇彌勒舍利廣教七山寺三首·其二
作者：劉摰
朝代：宋

排門金碧七禪關，松閣相望石徑連。
不爲勤求善知識，可能一日徧諸天。
南喜寺
作者：劉摰
朝代：宋

天監禪僧此結廬，石頭高士有遺居。
樓飛縹緲巖腰峻，庵靜崢嶸閣道虚。
雪後桂花香澗谷，春寒松霧滴巾裾。
山中物色吟雖苦，盡是詩翁掇拾餘。
又次韻
作者：劉摰
朝代：宋

已踏雲梯上翠岑，洞中聞說更幽深。
夜驚寒雨生瀟洒，愁起孤猿助嘯吟。
白日昔傳仙可學，青天今笑夢難尋。
故應清興無時盡，肯爲淹留折此心。
句·其一
作者：劉摰
朝代：宋

杳杳三韓國，煌煌二使星。
海神無橫暴，天子有威靈。
句·其三
作者：劉摰
朝代：宋

軒宇憑虛出半天，忽驚身寄碧雲端。
句·其二
作者：劉摰
朝代：宋

陰陰佳木發城齊，襟袖迎風弄晚暉。
句·其五
作者：劉摰
朝代：宋

方雄望三楚，形勢拱中原。
闊占瀟灑腹，高摩翼軫門。
句·其四
作者：劉摰
朝代：宋

壇峙麻姑石，溪忘憂禹碑。
和吳端甫書懷
作者：劉摰
朝代：宋

舊學驚心在，窮居惜鬢華。
詩書憑淨几，水竹抱鄰家。
霜雪巴西夢，風波楚北嗟。
知君厭留滯，我亦正塵沙。
和移居二首·其一
作者：劉摰
朝代：宋

作邑風流在，新居卜築完。
清懽橐書入，小隱奉親安。
日淡城樓曉，霜深囿樹寒。
吏塗何所得，試向靜中看。
和移居二首·其二
作者：劉摰
朝代：宋

境物生新趣，蒿榛失舊墟。
避塵深戶牖，待月廣階除。
醉夢飛鴻外，吟懷晚雪餘。
相思歲將晏，誰叩草玄居。
和路秋懷三十韻
作者：劉摰
朝代：宋

天地炎氛退，江湖顥氣凉。
西風來沆碭，久客興徜徉。
夜匝鳥南樹，心驚鴈北方。
乍因鱸感慨，肯爲鵩憂傷。
縱步青笻杖，投詩古錦囊。
精熒籬下蓓，狼籍沼中香。
妙理晞莊達，衰歌笑楚狂。
是非來衮衮，光景去堂堂。
别浦丹楓老，閑園碧草芳。
林顛蟬嘒急，霄路鳥飛長。
曉露清饒月，晴雲暖護霜。
琴中知水意，樓上得山光。
桂長金波外，槎沿玉漢傍。
江天晚搖落，澤國少凶荒。
竭作趨川壟，歡言治圃場。
神祠鼓遞響，社甕酒初嘗。
自昔悲時節，閑愁滿肺腸。
宋生辭辨屈，寧子意歌商。
代謝惟寒暑，平均彼昊蒼。
放情羣鹿豕，度德負簪裳。
致主深慚尹，汪陂又愧黄。
無功可銘鼎，有學不鍼肓。
賦興須潘子，詩懷勗謝郎。
雖欣去酷吏，更憶舞商羊。
不解葵傾日，寧忘鶴返鄉。
錦封西澤鯉，珠剖北山梁。
塞馬難前慮，江鷗肯下翔。
無爲澤邊悴，更賣橐中裝。
朝野多閑暇，洪纖遂樂康。
何時放歸櫓，大艑水中央。
哀光禄王卿二首·其一
作者：劉摰
朝代：宋

天驥騰長坂，秋鴻御順風。
俄從絳衣使，不待黑頭公。
志藴留家集，光華掩竁宫。
惟餘善人報，流慶在無窮。
哀光禄王卿二首·其二
作者：劉摰
朝代：宋

義直中能恕，才高氣不矜。
衆人疑白璧，吾道信朱繩。
勳業無天命，文章有子興。
冥冥何可詰，萬古一丘陵。
哀吕西臺行父四首·其一
作者：劉摰
朝代：宋

大夫門户斗魁旁，落落南宫舊望郎。
收歛壮心書萬卷，沈浮高興酒千觴。
乘驄始欲新年去，藏壑俄驚半夜亡。
索我贈言曾未暇，哀懷今變紼塵章。
哀吕西臺行父四首·其三
作者：劉摰
朝代：宋

前月南河欲放船，壺觴一夕暫盤桓。
吐霏珠玉音猶在，風折篔簹墨未乾。
皎皎不應隨物轉，滔滔從此締交難。
孤懷幽調誰知者，寂寞金徽不復弹。
哀吕西臺行父四首·其二
作者：劉摰
朝代：宋

仙骨蕭疏古柏秋，合于塵世獨悠悠。
人間未熟黄粱飯，天上新成白玉樓。
隱几不聞遺治命，飛旌何日向西州。
識君惟有崔夫子，預說衣冠一蜕留。
哀吕西臺行父四首·其四
作者：劉摰
朝代：宋

吳興空望使君車，道厄陳州亦命歟。
歸路自爲兜率去，遺忠誰訪茂陵書。
粃糠世俗心無累，蘭玉階庭善有餘。
一束生芻猶未至，春風洒涙滿襟裾。
哀太尉惠穆公三首·其一
作者：劉摰
朝代：宋

弈世承圭衮，三朝侍冕旒。
臨邊晉羊祐，坐幄漢留侯。
樂易門多士，幾深廟有謀。
那知天不憗，俛仰一山丘。
哀太尉惠穆公三首·其三
作者：劉摰
朝代：宋

望履鴻樞府，熙寧始識公。
容無高位氣，語有大臣風。
感慨方山仰，驚悲已壑空。
緇衣國人意，轉入薤歌中。
哀太尉惠穆公三首·其二
作者：劉摰
朝代：宋

四塞宣皇武，殊庭遠世機。
如何梁木夢，不待衮衣歸。
門戶傳蘭玉，忠勳載鼎旂。
空餘殿楹字，鸞鳯五雲飛。
哀應真李先生三首·其一
作者：劉摰
朝代：宋

名教心爲樂，逍遙志自求。
遂成君子隱，初異道家流。
風月閑三楚，巾裳付一丘。
空餘清泰院，雲蘚舊巖秋。
哀應真李先生三首·其三
作者：劉摰
朝代：宋

生死心先達，康寧壽亦遐。
令威成白鶴，老子去流沙。
妙意傳琴祖，徴言補易家。
試觀餘慶後，簪紱已光華。
哀應真李先生三首·其二
作者：劉摰
朝代：宋

節行幽人正，林泉隱者居。
忽歌東魯夢，未上茂陵書。
世變還舟壑，門宏待駟車。
衆哀無以致，爲託輓聲紓。
哀魯國宣靖曾公三首·其一
作者：劉摰
朝代：宋

柱石三朝重，軒裳五紀榮。
忠勳等張霍，善慶似韋平。
光氣收辰象，儀型失老成。
易名宣合靖，千古詔幽明。
哀魯國宣靖曾公三首·其三
作者：劉摰
朝代：宋

不憗天何理，云亡國所嗟。
還應騎列宿，但說去流沙。
清廟陪烝享，鴻樞見世家。
悲風溱洧路，哀咽滿簫笳。
哀魯國宣靖曾公三首·其二
作者：劉摰
朝代：宋

鼎鉉調元久，貂冠就第閑。
朝廷方憲老，夢寐忽頽山。
白日佳城啟，東園秘器頒。
深宫那可見，桃李在人間。
唐誦甥二首·其一
作者：劉摰
朝代：宋

唐生四方志，投筆慕前人。
此日免魚腹，異時觀虎臣。
茅柴酒亦美，玉縷鱠應珍。
莫恨衣都典，歸來是早春。
唐誦甥二首·其二
作者：劉摰
朝代：宋

因滯江州久，謂爲千里遐。
欣曾逢漂母，幾欲賣朱家。
癡坐瞻雙櫓，東行負九華。
歸須談旅瑣，勿作勝遊誇。
國風亭
作者：劉摰
朝代：宋

地靈真合有清辭，正在中和樂職時。
誰道諸詩吟不盡，試看亭上國風詩。
城北庭
作者：劉摰
朝代：宋

邊草連沙白，燕雲擁漢青。
將軍眠塞壘，使者拜王庭。
金帛三千乘，和親七十齡。
豺狼甘血肉，騏驥老林坰。
秋色榆將落，書生涕但零。
邊塵何日靖，願一震皇靈。
孫少卿鹿頭山詩并畫圖二首·其一
作者：劉摰
朝代：宋

誅茅搜險旋尋真，聞說山巖一日新。
佳境留連應有待，先時登覽豈無人。
披榛好石來如召，隨手清泉應若神。
不獨山中興勝事，幾多風愛在邦民。
孫少卿鹿頭山詩并畫圖二首·其二
作者：劉摰
朝代：宋

使君鎮爱鹿頭山，圖畫歌吟共爲傳。
塵世那知武陵事，時人爭誦永嘉篇。
行春遊醉常勞夢，按部登臨又隔年。
有客平生志林壑，坐憐雙眼隔雲煙。
寄倩
作者：劉摰
朝代：宋

近時頗少飛鴻信，幾日應占喜鵲聲。
相見便須持寶鑷，爲翁衰鬢摘霜莖。
寄鄒澤民秘校
作者：劉摰
朝代：宋

去年樽酒共論文，一别西園跡已陳。
終日城頭憶王粲，清吟澤畔似靈均。
懶書已負交朋責，滿秩初湔耳目塵。
萬里江風秋思近，歸心聊復借鱸蓴。
寄長吉孫二首·其一
作者：劉摰
朝代：宋

别爾忽經歳，言歸欣好音。
神清率更瘦，學苦鄭玄心。
竹徑依山遠，沙溪過雨深。
世科思汝父，即已御祥琴。
寄長吉孫二首·其二
作者：劉摰
朝代：宋

賞罷盧溪菊，來尋楚澤春。
蘭舟逾百日，椒酒值佳辰。
勉爾青箱學，寛吾白髪人。
小園遊息地，松竹更相親。
寄長蘆福禪師
作者：劉摰
朝代：宋

境與人相得，長鯨宅海宫。
香花六時會，心跡萬緣空。
地恐諸天接，江從九澤通。
潮噴寺門冷，霞拂殿簷紅。
暮鴈來淮北，朝帆下浙東。
千重蒼桂霧，萬頃碧蘆風。
衲擁山雲暖，缾函水月融。
當年約蓮社，何日謝塵籠。
將至監利先寄王令
作者：劉摰
朝代：宋

屈指中秋六曉昏，大堤叢竹見霜筠。
未乾醉月題牋墨，隨躡還家走馬塵。
撫景敢嗟經歷倦，軒眉頻喜笑言親。
明年各是東歸客，羊酪蓴羮萬里人。
小孤山
作者：劉摰
朝代：宋

萬山逶迤起彭澤，齊驅擁立江東隅。
水西平地曠千里，惟此一峰高且孤。
氣嚴勢峭鬰獨立，意不與彼爲朋徒。
夾水對峙寡當衆，衆色愧慘驚頑麤。
天公結融若有意，以此壯我淮甸無。
青天長劍倚千丈，碧玉大筍巍一株。
古今畫工昩好惡，峨眉鴈蕩爭爲圖。
方言訛傳楚俗鬼，立廟更以孤爲姑。
我行不暇諭父老，正是北風吹舳艫。
小駟送錢中道
作者：劉摰
朝代：宋

老馬久勞力，主人真寡情。
知非換妾去，頗作戀軒鳴。
楚豆不爲薄，江芻無限生。
誠能懷舊德，時借爾山行。
少卿送酒肴至山中
作者：劉摰
朝代：宋

十里傳書厚意將，珍肴醇酹寄山房。
定知僧舍饜疏食，更欲雲巖有酒鄉。
一飯常聞淮上報，獨醒徒使楚人傷。
攜持明日到峰頂，試揖浮丘共此觴。
山口
作者：劉摰
朝代：宋

古渡倚雙棹，蕭蕭秋色殘。
山川南去遠，風雨北來寒。
極望銷魂易，清吟得句難。
依稀故園夢，千里下雲端。
岸次見梅花不果折
作者：劉摰
朝代：宋

武昌江口見江梅，紫蕚瑤芳取次開。
窮臘雪寒新霽後，滿枝春色爲誰來。
坐嗟隴首無人寄，莫使城樓有角哀。
猶喜東風慰岑寂，暗香時許度蒿萊。
崔仲岳鶴舟
作者：劉摰
朝代：宋

綠髯滿頷光且修，紫石雙眼寒鋩浮。
茫然襟韻自軒豁，見于聲貌非懦柔。
昔隨羣衆退禮部，歸來便作滄浪遊。
笑買漁艇出巧思，飾以丹白名鶴舟。
長鬚赤腳分相與，鱸魚美酒他何求。
高吟清風洞庭晚，一笛明月吳江秋。
白雲無心伴疏散，丹經有訣窮秘幽。
志非謗國慕處士，性欲避俗追浮丘。
不山不淵隱無跡，時時飛棹來皇州。
保康橋前艤清夢，峩冠爛醉都城樓。
胸中有物齊出處，天下無方隨去留。
太平取士有階陛，幾人年少能公侯。
公侯未有君所樂，一時外物爲贅疣。
束之簪紳豈其性，軋以利害仍相矛。
媕婀稻粱効雞騖，馳逐羶穢爭蚍蜉。
相逢感慨慕黄鵠，嗟我方以斗禄囚。
賤官綬藍誰不爾，應書隨俗卑可羞。
鶴舟之樂慎勿棄，勸君起者非良謀。
平原君
作者：劉摰
朝代：宋

徒稱舘舍三千客，豈捄長平百萬軍。
焉在平原多得士，功名翻屬信陵君。
庭前有古槐一株枝葉扶疏廣蔭一畝每當月夕風晨輒爲婆娑其下空翠滴衣心神清越感秋寄興情見乎詞
作者：劉摰
朝代：宋

綠玉交柯蔽鬱深，碧蘿寒幄静沈沈。
最宜初旭晞晴靄，時有珍禽宅翠陰。
終日對爲佳客伴，幾年相慰故谿心。
主人已有秋風興，更聽疏蟬抱葉吟。
復古亭
作者：劉摰
朝代：宋

功大文雄歲月深，巍然高碣字生金。
臺池得與吾民共，誰識邦家復古心。
戲呈詩會諸友
作者：劉摰
朝代：宋

郢樓吟倡近蕭疏，椽筆貪抄未見書。
拙客懶同嵇叔夜，少年文愛馬相如。
夜涼燈火心親古，秋老江湖興起予。
欲整羸師尋戰地，清風無使舊壇虚。
戲李質夫
作者：劉摰
朝代：宋

曾醉江梅爛漫時，北鄉寒冷見花遲。
知君獨倚瑶林賞，不向春風贈一枝。
戲簡許敎授
作者：劉摰
朝代：宋

雖有董鹽甘寂寞，如聞顔粥更艱辛。
莫将秉釡論多少，聊爲君家拂甑塵。
承牒荆門呈諸友
作者：劉摰
朝代：宋

方城道中詩墨新，荆門山下有行人。
同盟邇來無彷彿，傍馬欲去尚逡巡。
荆門西行一百里，玉泉之境天下聞。
諸君不能伴康樂，請賦黄鵠飛秋雲。
招鄒澤民
作者：劉摰
朝代：宋

日借西園放客愁，忘機魚鳥分相投。
水深碧沼前時雨，風滿高臺六月秋。
蟬嘒已驚移節物，鷗羣何事亦沈浮。
煩君試拔塵埃足，來伴元生漫浪遊。
早行寄田七
作者：劉摰
朝代：宋

鞍馬三更夢，江湖萬里心。
辨途聽犬吠，占曉望横參。
浩露濡衰鬢，微風動醉襟。
輸君正酣寢，鼾鼻沸雷音。
易元吉畫猿
作者：劉摰
朝代：宋

槲林秋葉青玉繁，枝間倒挂秋山猿。
古面睢盱露瘦月，氄毛勻膩舒玄雲。
老猿顧子稍留滯，小猿引臂勞攀援。
坐疑跳躑避人去，彷彿悲嘯生壁間。
巴山楚峽幾千里，寒巖數丈移秋軒。
渺然獨起林壑志，平生願得與彼羣。
吾知畫者古有說，神鬼爲易犬馬難。
物之有象衆所識，難以僞筆淆其真。
傳聞易生近已死，此筆遂絕無幾存。
安得千金買遺紙，真僞常與識者論。
春日述懷
作者：劉摰
朝代：宋

祥風靈雨過二月，陳根新種苗爭抽。
早蠶生齊漸如蟻，温飽指此無歳憂。
春酒未盡社已過，節物又近清明頭。
茜裙纈袖事來往，方盤小榼相餉酬。
田家之樂世皆慕，貴仕難去賤易謀。
行矣請謝茂陵病，一廛一耒歸先疇。
月夜即席次韻
作者：劉摰
朝代：宋

天帳空虚碧玉寒，露華應滿漢宫盤。
十分月上星光掩，四坐詩成醉語闌。
楚渚鴈歸驚客恨，庾樓風靜足清懽。
一年惟有中秋賞，銀闕鼇山夜未殘。
朝宗亭
作者：劉摰
朝代：宋

亭下長江走浪花，朝宗東委去無涯。
何時銀漢風濤稳，待泛仙人八月槎。
木芙蓉
作者：劉摰
朝代：宋

誰染輕紅皺萬囊，靚如妆面照寒塘。
蜀葵千葉仍陪菊，芍藥重臺更耐霜。
東郊次韻器資子開六絕句 見早梅 其一
作者：劉摰
朝代：宋

幾年空有憶梅詩，常恐江南驛使迷。
慚愧一枝償病眼，春風須勸笛聲低。
東郊次韻器資子開六絕句 見早梅 其三
作者：劉摰
朝代：宋

江南詩客兩仙才，攜手東原賦早梅。
瓊樹令人常願見，還家何事更徘徊。
東郊次韻器資子開六絕句 見早梅 其二
作者：劉摰
朝代：宋

刻玉沾酥三兩枝，霜空林杪早春時。
蕭疏仙骨閑相並，緲縹幽香冷自知。
東郊次韻器資子開六絕句 謾成 其一
作者：劉摰
朝代：宋

五日重來躡馬塵，此君時節已殘春。
吹衣拂面寒猶峭，誰道春風似故人。
東郊次韻器資子開六絕句 謾成 其三
作者：劉摰
朝代：宋

昔年花卉爛春林，今日重來老病侵。
歳月漫爲流俗歎，行藏誰見古人心。
東郊次韻器資子開六絕句 謾成 其二
作者：劉摰
朝代：宋

悄悄輕冰斷水涯，欣欣羣木蔭人家。
春風巧思無尋處，紅白青黄各自花。
梁宣明二帝陵
作者：劉摰
朝代：宋

侯景淪江左，湘東復有梁。
經綸鍾厄會，禍亂發諸王。
忍死瞻姑熟，尋戈起岳陽。
車書千里蹙，符數百洲亡。
二主非神武，開基挾北强。
中興乖晉睿，慚德肖吳光。
歷閏天餘氣，蛙鳴井底鄉。
快心真噬腊，覆手已牽羊。
臣妾隨三紀，圭裘隘一方。
故都終契闊，宗祀各悲凉。
雙塜留衰楚，遺孫盛有唐。
神靈依古刹，雲木抱回岡。
野火穹碑斷，秋風蔓草黄。
樵童雍門歎，繐帳魏臺荒。
天地雙車轂，興亡一酒觴。
冥然無足弔，幽思漫徜徉。
梁澤雨中
作者：劉摰
朝代：宋

點細波鱗淺，聲繁客袂涼。
山煙藏晚翠，水荇濯秋香。
帆槳無聊國，蓑輪自在鄉。
風騷已多感，更欲上瀟湘。
樊山口二絕·其一
作者：劉摰
朝代：宋

洲觜嶄嶄亂石排，濯風寒浪踏蒼苔。
長江萬里從西北，瀉向幽人兩足來。
樊山口二絕·其二
作者：劉摰
朝代：宋

無數江鷗似雪霜，暫來還去俯滄泿。
幽人已自忘機久，卻恐窺魚意未忘。
次南陽錢紫微白菊
作者：劉摰
朝代：宋

清根靈氣本仙通，白玉葩華綠玉叢。
山遠莫尋幽谷水，洲香聊近百花叢。
神寒縹緲梅同格，英出繁多雪愧工。
籬下區區醉金蘂，酈卿應笑鹿皮翁。
次李秬新秋韻二首·其一
作者：劉摰
朝代：宋

雨晴涼意日相親，物物秋容絕點塵。
滄海誰期泛槎客，西風先傍憶鱸人。
收還志業圍棋局，分付光陰漉酒巾。
欲約一罇清夜話，月中涼露滿松筠。
次李秬新秋韻二首·其二
作者：劉摰
朝代：宋

風驚梧葉覺秋還，萬丈歸心到北山。
已許生平江海上，坐求功業簿書間。
頗聞都護刊銅柱，更喜將軍入玉關。
朝野清明無一事，相從那使酒罇閑。
次長守長歷兩孫自汶寄讀詩韻·其一
作者：劉摰
朝代：宋

阿守似其父，丰姿仍秀疏。
别翁猶數月，書驛且渠渠。
次長守長歷兩孫自汶寄讀詩韻·其二
作者：劉摰
朝代：宋

歷也駒千里，新詩慰遠思。
霜秋魚酒美，來趁壽觴時。
次長庚孫自汶寄詩韻
作者：劉摰
朝代：宋

近就陶家舍，扶疏草木周。
頗移蘭就水，已計竹爲樓。
飲食隨宜足，光陰任自流。
爾曹來伴老，日問下江舟。
次韻傅推官宏月菊
作者：劉摰
朝代：宋

應憐陶令爱東籬，分付黄花特地遲。
百卉浪隨秋色盡，孤芳自與歲寒期。
冷香直欲梅相鬭，金蘂懸知雪更宜。
空使詩人詠重九，天公造物本無時。
次韻吕書記堤上見梅花
作者：劉摰
朝代：宋

多病逢多事，窮年負物華。
探春輸野客，騎馬看新花。
南國稀江信，東風恨笛家。
瓊枝心願見，行亦下堤沙。
次韻唐誦植椶櫚三絕句·其一
作者：劉摰
朝代：宋

亭亭員榦直，翦翦翠輪齊。
葉散夜叉様，惡名誰品題。
次韻唐誦植椶櫚三絕句·其三
作者：劉摰
朝代：宋

種蘭不當户，李以苦見容。
珍重主人意，東亭非要沖。
次韻唐誦植椶櫚三絕句·其二
作者：劉摰
朝代：宋

榮悴逐時序，紛紛紅翠多。
誰同歲寒操，旁有羽林戈。
次韻張供備達夫觀回鴈峰二首·其一
作者：劉摰
朝代：宋

圖志分明傳者謬，峰名元在嶽山隈。
邦人試看春巖上，豈有燕鴻到此回。
次韻張供備達夫觀回鴈峰二首·其二
作者：劉摰
朝代：宋

林麓坡陀湘水側，煙嵐朝暮楚城隈。
峰前遷客翻堪笑，不及飛鴻一歳回。
次韻晉陵吳秀才傳見貺
作者：劉摰
朝代：宋

道卿詩思清如水，披衣霜夜吟寒星。
意深調苦悲萬古，平明寄與鍾子聽。
北窗病客爽心骨，若飲甘露枯腸盈。
嗟夫世故玩形器，智者營役奔風霆。
區畛大小各爾志，不可慕者鴻冥冥。
吾于世珍粗有覺，未逢燭理瘖不鳴。
短篇講好聊寫意，弱趙安敢當秦兵。
次韻李中舍秬秋雨
作者：劉摰
朝代：宋

三伏方中火欲流，陰霖匝月氣爭秋。
坐愁屋底須持蓋，聞說田間可漾舟。
狂草滿庭泛戢戢，濕蟲侵戶聽啾啾。
獨于水部添詩思，坐滴空堦興未休。
次韻楊郎中洙早春
作者：劉摰
朝代：宋

病客疏慵甚，江城節物新。
東風驚柳思，暖雪鬬梅春。
老信來雙鬢，閑愁著一身。
賤貧非士恥，漉酒有陶巾。
次韻炳之河亭
作者：劉摰
朝代：宋

風拂藍溪舞翠綃，庾郎池樹旋誅茅。
春蘋初見香生葉，夏果重來子滿梢。
淥酒不空期霰雪，清談爲樂敵弦匏。
塵埃久負江湖志，徙倚朱欄祇自嘲。
次韻燕中舍若水苦雨五絕句·其一
作者：劉摰
朝代：宋

湖水漫漫日夜添，芡芒蒲鍔鬭尖銛。
不須更問雨多少，且喜西窗青入簾。
次韻燕中舍若水苦雨五絕句·其三
作者：劉摰
朝代：宋

池蛙聯絡聲方旺，逕草縱横勢未鋤。
不厭微涼生枕簟，只憂新蠧入圖書。
次韻燕中舍若水苦雨五絕句·其二
作者：劉摰
朝代：宋

風欺炊竈晨煙重，泥隔賓車午枕高。
誰記幽人張仲蔚，都将三徑付蓬蒿。
次韻燕中舍若水苦雨五絕句·其五
作者：劉摰
朝代：宋

嘉穀連空指歲豐，幽潛無復有乖龍。
何時浩蕩風吹日，照徹陰雲幾萬重。
次韻燕中舍若水苦雨五絕句·其四
作者：劉摰
朝代：宋

聲入高梧翠竹邊，故攜枕簟北窗前。
無端喚起江南夢，記得扁舟夜不眠。
次韻王仲達龍圖
作者：劉摰
朝代：宋

常慕詩之學，今逢將者才。
諷吟真嘬炙，畏默若銜枚。
天地秋風老，江湖醉夢回。
韶英方合奏，難使擊轅陪。
次韻王潛江馬上長句因招之
作者：劉摰
朝代：宋

雙鳧飛下王喬縣，别後緒言談未遍。
君能有意齊是非，吾久無心恥貧賤。
青袍塵滿高情倦，急索歸鞭重增眷。
陶家池榭雖所懷，楚渚林亭應未見。
次韻直夫喜與炳之會
作者：劉摰
朝代：宋

莫悲人事轉秋蓬，但使樽中酒不空。
尺蠖屈身今我倦，南鵬飛化昔君同。
天晞殘雨偏宜晚，堂壓寒溪賸占風。
合繼回源書讌籍，楚山堅石盡堪礱。
次韻耒陽鄒明府庸
作者：劉摰
朝代：宋

初作南冠至，隨聞墨綬來。
猶憐百里遠，時見兩鳧回。
江日披梅雪，春陽動琯灰。
論文須太白，還憶一樽開。
次韻聖和秋夜對月
作者：劉摰
朝代：宋

綠桂西風老，金波玉氣明。
清霜酣夜色，羣籟息秋聲。
毛骨無遺照，關河共遠情。
十年吟塞曲，畫角厭悲鳴。
次韻蔡景繁紅梅三首·其一
作者：劉摰
朝代：宋

故人江驛寄瑶華，紫玉枝頭散嫩霞。
日暗露桃春尚淺，醉餘收面粉難遮。
綠溪地静東風遇，雕檻香寒曉月斜。
水滿琉璃聊自喜，不堪塵眼秖空花。
次韻蔡景繁紅梅三首·其三
作者：劉摰
朝代：宋

仙圃瑶林冠物華，靚英明媚洗晴霞。
醉装卻費臙脂暈，紈扇應煩絳粉遮。
天上念奴春睡足，風前飛燕舞容斜。
後房宜勸歌聲小，惜愛今年第一花。
次韻蔡景繁紅梅三首·其二
作者：劉摰
朝代：宋

蕭疏仙梗擢芳華，巧刻圓瓊傅淡霞。
素質本非桃杏質，酡顔聊避雪霜遮。
香含暮雨欄邊散，豔倚春風鬢上斜。
聞說樽前偏屬黨，青黄朱粉更無花。
次韻貫之見勉冐雨至後洞
作者：劉摰
朝代：宋

狂電驚雷曉未收，春雲能護洞天游。
徘徊已盡剡溪興，秘怪難探禹穴幽。
彊勉更須勞屐齒，龍鍾何憚過山頭。
從今功德應圓滿，厚意成人豈易酬。
次韻跂蹈登護法院澄心亭
作者：劉摰
朝代：宋

昔泊銅陵縣，重來跡可尋。
洞巖一指顧，花谷記登臨。
歲月回秋棹，江湖入醉襟。
魚籃腥邑市，俚語雜山禽。
紫笋抽薑圃，朱丸綴柿林。
長官誇樂歲，游子足悲吟。
眺望春思曩，疏慵老嘆今。
篷窗把書卧，空此望澄心。
次韻輅氏東亭書事四首·其一
作者：劉摰
朝代：宋

寄隱無懷土，爲文倦解嘲。
地閑從草徧，門靜絕人敲。
螳伏尋蟬捕，鶯斜趁蝶捎。
楚冠誰問事，越鳥自知巢。
罇酒欣常滿，鄰書得借鈔。
援琴意流水，彈劍恨空庖。
蘭徑深添菊，蔬畦淨拔茅。
殷勤謝老圃，善惡不相殽。
次韻輅氏東亭書事四首·其三
作者：劉摰
朝代：宋

朝夕此疏傲，東亭無我嘲。
並城田鼓作，鄰寺食魚敲。
樹密日先暝，竹長雲可捎。
遠書惟鴈足，小隱是鳩巢。
茶憶新團碾，琴繙舊譜鈔。
懟時常笑屈，投間實慚庖。
霜雪期松柏，風雲富草茅。
周郎晚菘近，有以代嘉殽。
次韻輅氏東亭書事四首·其二
作者：劉摰
朝代：宋

幽懷樂所遇，且任北山嘲。
世事棋秤變，年光石火敲。
松筠陰自冷，蘿葛蔓相捎。
草密蛇横徑，簷低燕露巢。
楚醪無再設，蘄紙不重鈔。
旋買秔留客，親科筍付庖。
靈山瞻二祖，歸路近三茅。
塞上藏憂喜，人心浪自殽。
次韻輅氏東亭書事四首·其四
作者：劉摰
朝代：宋

自有逃虚樂，徒興尚白嘲。
晚槐嘶意急，蠧木啄聲敲。
犬傍青籬卧，童尋赤棗捎。
微茫枕間夢，安穩睫邊巢。
困憶石泉弄，渴思冰蜜鈔。
襲香蘭入佩，益氣芑充庖。
疏洗王家竹，誅鉏宋宅茅。
東亭真可樂，萬事付紛殽。
次韻鄒澤民感事
作者：劉摰
朝代：宋

河湟蟣虱玩天恩，餉饋驅馳不足論。
陛下至神收廟算，諸公何術偃戎軒。
凱歌計日登宗祀，歸將驚秋望故園。
賤士江湖真碌碌，狂吟無以謝乾坤。
次韻酬李秬
作者：劉摰
朝代：宋

公幹長迷簿領書，渥言那似阮元瑜。
闇投子有夜光璧，次報吾無明月珠。
急景壯懷悲劍鍔，西風高興夢蓬壺。
勉强豈使今慚古，元白鄒枚亦此都。
次韻龔諫議輔之同遊靈巖寺
作者：劉摰
朝代：宋

琳宫仙老鬢雖霜，不厭山頭石徑長。
杖履更爲他日約，姓名聊記舊碑旁。
欲登祝融峰阻雨呈少卿
作者：劉摰
朝代：宋

霧雨陰冥萬壑蒸，五峰當面失雲層。
愁如藥使迷蓬島，路似仙溪隔武陵。
已認神靈憎俗客，欲將魔障問巖僧。
勞公爲我祈昭聖，暫借扶桑白日升。
水舫
作者：劉摰
朝代：宋

天水相将遠欲無，扁舟雙槳似飛鳧。
此身未是逃名客，且學鴟夷泛五湖。
汲黯
作者：劉摰
朝代：宋

汲黯剛純社稷臣，張湯巧詆更平津。
賢人所貴忠邪異，惜對君王論未伸。
汶上送黄任道游吳
作者：劉摰
朝代：宋

屑霜飛空木葉脱，長河波光碧玉滑。
江南仙客厭塵埃，歸夢寥寥向吳越。
故溪時到春未還，正是梅花弄香雪。
太湖寺下吟新詩，姑蘇臺邊醉寒月。
江橙甘熟霜夜酣，吳酧香醇凍醅撥。
遼東歸鶴悲是非，鍾阜曉猿驚契闊。
嗟予不得從之行，兀若孤鷹歎韝紲。
東南山水游子多，航深屐險無時絕。
去非賈道百不一，寂無風詠十常八。
君提吟筆尋鄉邦，詞源浩若天潢決。
形容物象空鼇峰，搜摛秘怪窮禹穴。
人生難足惟勝游，意適何勞計窮達。
崢嶸歳律南浦寒，早晚歸艎櫓聲軋。
不獨孤陋勤所思，雙白應須念親髪。
泊漢口
作者：劉摰
朝代：宋

大别山前晚，維舟望古津。
孤烟漢川樹，長笛武昌人。
珠曲今何地，蘭洲欲暮春。
文王嘗美化，無復見遺民。
泛舟南湖二絕句寄公秉二首·其一
作者：劉摰
朝代：宋

路轉芳洲面面風，回環慚愧刺船翁。
畫橋東北桃花塢，時有飄紅落酒中。
泛舟南湖二絕句寄公秉二首·其二
作者：劉摰
朝代：宋

不知芳物過春風，傲兀扁舟怯浪翁。
得似王猷剡溪上，何須范蠡五湖中。
清明後一日下沙
作者：劉摰
朝代：宋

微風吹□幸陰晴，笑側吟鞭十里行。
時節早蠶生穀雨，人家新火接清明。
衮衣犢鼻均無物，籬鷃雲鵬各有情。
欲挹浮丘挽春馭，尊罍定得瀉東瀛。
清明日至潛江馬上先寄王炳之陳子正
作者：劉摰
朝代：宋

桃花飄泊萬紅英，獨佩詩囊傍水行。
二月東風撩霰雪，峭寒天氣作清明。
病懷敢有賢勞嘆，壯志徒因節物驚。
罇酒喜親陶靖節，經幃仍近董先生。
渚宫
作者：劉摰
朝代：宋

坤腹疏靈境，蓬宫抱故城。
清風百年內，芳草幾番平。
樹色埋危屋，湖光泛彩楹。
真游三島近，仙界一壺清。
外慮隨塵隔，虚懷敵水明。
松筠烟翠老，臺榭綠苔生。
攲枕巫雲近，披襟楚吹輕。
舟横疏柳靜，橋卧晚波晴。
事往空歌嘯，人閑自醉醒。
我來真漫興，魚鳥莫多情。
湖上口號三首·其一
作者：劉摰
朝代：宋

綠荷深不見湖光，萬柄清風動曉涼。
莫恨紅葩猶未爛，葉香元自勝花香。
湖上口號三首·其三
作者：劉摰
朝代：宋

柳色映花春岸北，人家臨水畫橋南。
回舟欲向東城望，恰似清溪玉鏡潭。
湖上口號三首·其二
作者：劉摰
朝代：宋

湖上清懷各自知，涼風吹我獨依依。
吏曹姑去母催我，待得臨流弄月歸。
潭州湘陰縣萬氏積慶堂
作者：劉摰
朝代：宋

慶自前人積，堂因孝子成。
惟時傳有後，于此事如生。
喬木風煙老，佳城氣象明。
謝庭蘭玉盛，知不負家聲。
澂心閣
作者：劉摰
朝代：宋

危欄倒影下千尋，空水無聲萬象沉。
試問登臨來往客，幾人澄得利名心。
甘羅
作者：劉摰
朝代：宋

甘羅徒挟虎狼威，入趙安能策是非。
大扺諸侯畏秦爾，一言輕得五城歸。
留符離待鄉信未至
作者：劉摰
朝代：宋

先隴封楸後，羈臣賜玦時。
放舟初草草，去國合遲遲。
珠滑新粳粒，金酣早蟹脂。
南遷真不負，屈子獨何知。
病起酬聖和
作者：劉摰
朝代：宋

安佚失于恃，病邪乘所虚。
遂嬰漳浦卧，便憶茂陵居。
幸爾筋骸立，頽然鬢髪疏。
煩君山柏句，慰此不材樗。
登徐州城樓
作者：劉摰
朝代：宋

彭城樓上望，曠然今古懷。
山形東負岱，河勢下通淮。
白鳥孤雲並，荒煙萬木排。
吾觀兹有得，興欲拍洪厓。
登祝融峰題上封寺二首·其一
作者：劉摰
朝代：宋

磴險梯危路忽窮，勝遊須到祝融峰。
九千丈外雲間寺，一萬年餘石上松。
引手莫高疑觸斗，臨池毋久恐興龍。
此山惜與中都遠，未得君王檢玉封。
登祝融峰題上封寺二首·其二
作者：劉摰
朝代：宋

寒風吹腦赤霄邊，飛鳥猶難到絕巔。
下見人間又成海，恍驚身世此何天。
巖腰半白春留雪，僧面多黔日冐煙。
我亦淮南宗姓後，舉家應合到神仙。
盆中移白菊
作者：劉摰
朝代：宋

九秋風露下星榆，玉刻圓錢散曉株。
人住水涯多白髪，地應花谷近清都。
按香清酒登新譜，益氣輕身載舊圖。
移取黄堂朝夕見，北洲亭遠故臺蕪。
監利泛化丘湖遂至北洲寺
作者：劉摰
朝代：宋

淼淼平湖闊楚江，方舟兩槳破秋光。
罾風釣月嘉魚國，飛雨翹煙白鷺鄉。
故老昔能悲岸谷，騷人今但愛滄浪。
北州更有忘歸處，寺壓蘋花千里香。
石棋局
作者：劉摰
朝代：宋

堅平宜荷明堂柱，方潔當函玉牒書。
且拂塵埃伴君坐，一枰相與寄清虛。
社日陪祀渚宫退作長句呈聖鄰屯田
作者：劉摰
朝代：宋

楚鄉地薄氣不密，寒燠開閉無春冬。
盛陽不効二月尾，日夜霰雪雨以風。
社壇汙潦害展祀，奠獻蕝席移渚宫。
層臺大廈禮少變，餼羊不去精享通。
須臾巳事雲解駮，象緯落落天曈曨。
起憑危欗久顧望，肅然羽翼開愁胸。
恍疑身世此何地，蓬瀛岌岌三山宫。
平湖無波萬籟息，但見橋影僵雙虹。
豈無林花與嘉木，蕩搖摧折今一空。
枝頭尖纖卷寒綠，水面狼藉浮殘紅。
荆州獨此號勝地，經年未始來其中。
夤緣陪祀幸一至，豈期端值青春窮。
嗟吾老去少懽緒，況乃人事多怱怱。
與君卻作避暑約，解衣岸幘看雲峰。
攜壺挾策無不可，此樂豈特春游同。
福嚴寺呈貫之少卿并諸禪老
作者：劉摰
朝代：宋

眼熟林巒認舊緣，耆關峰北入霏煙。
雲房直上三千尺，蠟屐重來十五年。
山奥坐能朝萬象，地靈深自接諸天。
暫游久住均如夢，社客何須約白蓮。
秋收
作者：劉摰
朝代：宋

農家之富秋始見，十色田利皆豐登。
擔贏車載上場圃，環舍隱積如高陵。
園蔬林果不足數，山雉野兔霜未增。
連村簫鼓謝神貺，糓黍換酒無斗升。
田家之樂豈不好，胡爲不歸邀我朋。
榜舟梁澤家汶北，咄哉反此如韝鷹。
秋日縣齋
作者：劉摰
朝代：宋

節物秋將半，疏慵日益加。
不爲投劾去，徒有折腰嗟。
味酒懷江鱖，乘風憶海槎。
東籬滿涼露，已約伴黄花。
秋泊
作者：劉摰
朝代：宋

寂寞將軍港，船頭撞岸蘆。
寒濤能灌口，幽鳥勸提壺。
水漲江魚絕，秋深野菜無。
如何晉張翰，歸思爲蓴鱸。
秋雨用唐誦韻
作者：劉摰
朝代：宋

大雨餘炎洗，清秋爽氣回。
人情醒委頓，物象救低徊。
窗岫滋乾翠，田禾起旱栽。
雲空明復晦，風縷密還開。
草合門三徑，蛩緣壁四隈。
藥奩烘潤幞，書几拂陰霾。
蓑底漁情樂，沙邊客意催。
簾幃晨氣濕，蕉竹夜聲來。
想見天開月，行期菊滿杯。
端居聊可喜，不用拂莓苔。
穿楊亭
作者：劉摰
朝代：宋

華構翬飛一望中，顔間篆墨颺秋風。
休矜百步穿楊巧，未及當年射虎功。
簡定國
作者：劉摰
朝代：宋

原子貧非病，張生心不肓。
興隨緣自足，嬾與拙相成。
竹葉疑無分，金徽尚有聲。
幽懷誰晤語，空此望東城。
紀南道中望荆渚
作者：劉摰
朝代：宋

地經三國鬭龍蛇，江勢天形控蜀巴。
藏雨鳥歸荒冢樹，採金人聚淺壕沙。
子囊城廢今秋草，高氏宫遺昔井蛙。
倦客詩情真劫刼，得于鞌馬似曹家。
絕句
作者：劉摰
朝代：宋

日日新詩出錦囊，清言飄洒句琅琅。
幕中病客疲酬報，走馬真難伴放羊。
縣齋歲晚寄萊蕪田同年
作者：劉摰
朝代：宋

西北東南邑，相望歎索居。
音塵路千里，契闊歲三除。
薄宦隨羣衆，平生愧拙疏。
茂陵將謝病，中散不便書。
燕澤歸鴻盡，東山晚雪餘。
江湖勞夢寐，風土污簪裾。
塵卷吾成癖，囊詩子富儲。
孤懷吟劍鍔，舊跡夢崑墟。
今古看毫髪，功名賸贅疽。
何時拂衣去，相與醉鱸魚。
自福嚴至後洞記柳書彌陀碑
作者：劉摰
朝代：宋

一盂僧粥三鳴雞，漸望天角生晴曦。
積陰凝靄不得肆，蕩滉破散爭紛披。
清明物象各有職，如再開闢平艱危。
游人襟韻廓以喜，曉指後洞都忘疲。
小楚亭北望明滅，宛宛一徑微如絲。
問云般舟道場路，從此亭背無險巇。
寺久荒寂無足往，念有子厚彌陀碑。
獨趨一里轉巖腹，剝粉敗赤逢門楣。
村童門關語嘲哳，似云乞米僧未歸。
亭亭故碑立青玉，覆以老屋疏且攲。
常嗟古人不可見，尚喜書法存于斯。
世言書字出心畫，體制類彼人所爲。
子厚少年頗疏雋，字合飄逸狂不羈。
胡爲氣質反端厚，至今觀者多有疑。
或云彼以竄逐久，氣志軟熟非前時。
又云高才尚薄世，故獨立法無所師。
吾嗟世俗日無理，好惡不正論苦畀。
臆決萬事豈獨此，此書何愧人不知。
碑陰三百四十字，疏瘦勁麗何精奇。
九十三人姓名具，陳纘寶歷元年題。
云此柳書一碑者，元和三年刊厥辭。
至是二月始建立，都其事者楊與倪。
塵蒙壁礙世未見，自我訪尋初愛之。
嗟物晦顯似有數，恨不從事氈與槌。
巉巖西山邃無數，行及二寺方晨炊。
東南谿磴斗孤絕，下及平壑如懸梯。
南朝佛子謂慧海，卜庵于此存遺基。
鬼神饋食以車運，石崖轍跡如在泥。
智不足以盡萬物，敢決真僞論是非。
老僧夜語亦有理，明發策杖猶遲遲。
自衡嶽至福嚴寺二首·其一
作者：劉摰
朝代：宋

曉指禪關入翠屏，烟嵐金碧旋疏明。
旁看陰壑溟濛失，斗上雲梯傴僂行。
漫興獨于元子愜，詩懷容與謝公評。
區區出處勞分别，朝市山林各有情。
自衡嶽至福嚴寺二首·其二
作者：劉摰
朝代：宋

俯仰巖谿萬仞臨，恨輸飛鳥極高深。
青雲平地人難到，流水殘花路可尋。
稍覺衣裾侵小雨，漸聞鐘磬下遙岑。
丈人不厭頻來往，欲作香山得二林。
至福嚴寺得鄒耒陽書因寄
作者：劉摰
朝代：宋

盡室攀蘿入五峰，峰前金碧寺飛空。
山當星鳥離方鎮，地闢天龍海上宫。
喜我徜徉泉石外，憶君辛苦簿書中。
登臨樽酒無因共，半夜題詩寄北風。
舟次再寄
作者：劉摰
朝代：宋

小孤風順水安流，湓浦欣聞已繫舟。
幾日亭中折奇樹，從今江上解離憂。
客心歲晚驚催櫓，雪意天寒入倚樓。
東圃梅開酒更美，團圓無復越鄉愁。
舟次胡陵中秋不見月
作者：劉摰
朝代：宋

舟泊古城下，重雲埋桂宫。
舊期今夕負，清賞一年空。
遠浦依微笛，陰崖斷續蟲。
篷窗强樽酒，聊更約秋風。
虞城早起道中寄公秉幕府諸友
作者：劉摰
朝代：宋

屋角一夜羣枯號，曉來曠野風如刀。
峩峩殘雪路摧馬，格格寒氣冰生袍。
四支僵痺非我有，況彼鞭鞚難持操。
天東朝日凍應澀，亦戀暘谷猶深韜。
居常誰不事行役，我行適此時令遭。
因思都府盛僚友，人物一一皆賢豪。
想今酣寢夢方足，初離密幄驚寒朝。
左承右侍各以職，氣語蘭臭顔如桃。
奉持巾匜事盥櫛，傅唇澤面供香膏。
不容髮綠一點變，亟以寶鑷爭除薅。
炎爐卻坐日當卯，進酒爲壽傾葡萄。
捋鬚束带欲出戶，問訊分付猶忉忉。
體舒意適自穩暖，洋然盛氣虹霓高。
此時豈復念寒旅，嗟我勞佚何相遼。
入趨留守退幕府，坐据大案臨諸曹。
曹司進若魚在貫，文書盈抱紛牛毛。
爭前鬭敏請莅職，硏磨濃墨揮長毫。
左手鈐前右摘尾，落紙葉葉如翻濤。
逢姓書字且不給，何暇可否知根巢。
坐中耳目已煩困，庭下敲扑仍喧囂。
伏膺胝手腕疑脱，退食筆硯方能櫜。
乘除賴有此事在，庶幾可以均吾勞。
人生誤落世網內，區區係累安足逃。
要之虚中日自靜，不使內外相鈎膠。
無窮來物彼千萬，坐任變化無吾騷。
崢嶸年華已遒暮，不日春意生蘭蒿。
一樽相與莫相放，天下萬事從滔滔。
豐齊道中
作者：劉摰
朝代：宋

路遠程難計，人慵馬自遲。
草蛛横布網，桑蠖亂垂絲。
村落黄梁飯，牆籬紫菊枝。
時豐物皆好，客思在青旗。
貫之自嶽先還衡陽示詩見别次韻奉和
作者：劉摰
朝代：宋

雲壑登臨杖屨隨，狂歌清醉樂忘疲。
拍肩正賦遊仙曲，回首還吟陟屺詩。
春草便驚南浦别，壽觴應慰北堂慈。
區區流水高山意，常有孤音託子期。
贈南嶽董少卿二首·其一
作者：劉摰
朝代：宋

身在南山非隱淪，閑中官貴異風塵。
清泉白日預何事，華髪綵衣今幾人。
虚室圖書忘歲月，壽筵香火祝君親。
朝廷不以忠移孝，又說恩函拜命新。
贈南嶽董少卿二首·其二
作者：劉摰
朝代：宋

世人行止兩怱怱，公獨榮親禄隱中。
清職正同香案吏，曠懷都似漆園翁。
南陵蘭茂晨羞潔，內鼎丹靈老頰紅。
雖喜論心慰遷客，區區安足識冥鴻。
贈穆道士
作者：劉摰
朝代：宋

離石道士心跡間，學行已老猶少年。
昔游京師友豪貴，聲名成就來淮山。
恬然頗已厭俗累，靖館嚴密諧新安。
朝真香火儼晝殿，步虚聲謠鏗夜壇。
六甲星辰逆禍福，一鑪龍虎誰神仙。
北州有客性疏野，誤爲世網相拘牽。
時來與子款譚晤，閑心慰愜愁病蠲。
曾將出處大計說，聞吾至論頷曰然。
東風滿江春瀲灔，孤帆曉掛荆州船。
他年會合未可約，訪子應在蓬萊顛。
贈黄少卿二首·其一
作者：劉摰
朝代：宋

仙翁來自太常班，再乞林泉捧詔還。
養志秖爲華髪戲，無心宜共白雲閑。
一樽未厭塵中客，雙屐同躋雨後山。
爲寄東宫舍人語，五峰新句兩難攀。
贈黄少卿二首·其二
作者：劉摰
朝代：宋

攜笻得得訪雲關，恰值東湖賀監還。
泉石主人元好事，塵埃游子暫偷閑。
心輕齊組知靈運，文滿浯溪服次山。
秖恐東風喚歸棹，江頭楊柳已堪攀。
跋覽前此唱和詩卷有詩次其韻
作者：劉摰
朝代：宋

窮不廢詩真技癢，筆硏風雲日相向。
聖賢發憤乃有作，三千餘篇自古上。
荒城誰我同此聲，惟有哀猿嘯青嶂。
窮人所作誠已難，平淡豐腴乃嘉唱。
横槊壯氣雖蕭蕭，擊鉢爭先猶行行。
敢懷修門成怨騷，亦防飯顆嘲苦相。
江湖千里山千重，朝夕供吟紛萬狀。
閑適非以娛時人，可口甘酸勞醖釀。
大兒歸不開卷軸，喜我窮通心已忘。
種瓜頗欲學東陵，醉尉亦從呵故將。
古人能輕萬戶侯，爲有千篇相等量。
路作茅齋成有詩次其韻
作者：劉摰
朝代：宋

鬋予會到岡，心休境自適。
丈室居士家，環堵儒者宅。
常令小博山，一種裊餘碧。
燕雀來賀否，應笑簷牖窄。
跬步是清溪，間可就泉石。
庭花秋娟娟，窗月夜寂寂。
燈火亦可親，隱几對方冊。
不爲寒輟冬，窮居忌矯激。
可大亦可小，人或未知識。
戲問廣廈人，誰思萬里客。
輓中書侍郎懿獻傅公二首·其一
作者：劉摰
朝代：宋

里閈推前輩，臣鄰接近班。
深心語默外，大節險夷間。
付託龜趺字，哀榮馬鬛山。
遙知濟源第，風月草堂閑。
輓中書侍郎懿獻傅公二首·其二
作者：劉摰
朝代：宋

公昨初移疾，予方丐一麾。
尋聞升屋告，適是出關時。
零落孤龍友，綢繆記鳳池。
白頭懷抱事，西望不勝悲。
輓右光禄大夫知樞密院事贈開府儀同三司孫公二首·其一
作者：劉摰
朝代：宋

岑令神情竭，裴公柱石衰。
國貪黄髪舊，身負赤松期。
人也將安仰，天乎不憗遺。
延和聽詔語，深見兩宫悲。
輓右光禄大夫知樞密院事贈開府儀同三司孫公二首·其二
作者：劉摰
朝代：宋

樞極元豐議，人猶記話言。
載來籌廟幄，遂見偃戎軒。
一品哀儀重，三司錫命尊。
綢繆承晚契，揮涕望西原。
輓司空文定張公二首·其一
作者：劉摰
朝代：宋

德業文章事，公乎取數多。
雖驚壞梁夢，會有望門歌。
人贖心徒爾，舟移古奈何。
青編如可託，後世看巍峩。
輓司空文定張公二首·其二
作者：劉摰
朝代：宋

澹泊環中妙，超遙物外仙。
百年從委蜕，一匶戢彌天。
晚契承知已，遺風在象賢。
東橋松柏路，不得望新阡。
輓司空贈太師申國吕公四首·其一
作者：劉摰
朝代：宋

元祐飛龍日，淮南卓馬歸。
周人瞻赤舄，鄭國賦緇衣。
曠度銷羣異，清言析萬微。
方依泰山重，俛仰失巍巍。
輓司空贈太師申國吕公四首·其三
作者：劉摰
朝代：宋

玉輦躬臨奠，金錢詔治喪。
襚宫周尚父，世爵漢扶陽。
位席虚羣望，松阡竁舊藏。
門中蘭玉盛，有以慰思皇。
輓司空贈太師申國吕公四首·其二
作者：劉摰
朝代：宋

衡鏡公多士，蓍龜信兩宫。
羣生遂耕織，四海戢戈弓。
奪去天何速，藏深壑已空。
潭潭新府第，東閣閉春風。
輓司空贈太師申國吕公四首·其四
作者：劉摰
朝代：宋

歳有懸車表，新聞曳杖嗟。
風雲四朝仕，公相百年家。
故國山川近，西郊鼓吹譁。
旂常難盡記，膏澤徧幽遐。
輓大行太皇太后三首·其一
作者：劉摰
朝代：宋

四裔柔懷外，羣生惠澤中。
簾闈九年政，覆載一心公。
馬鄧徒聞儉，姜任詎有功。
風雲黄道靜，杲日上天東。
輓大行太皇太后三首·其三
作者：劉摰
朝代：宋

夕月沈金殿，秋風冷玉衣。
臨當復明辟，忽自厭繁機。
藥使來何暮，嵩呼數已非。
孤臣恩未報，泣望國西畿。
輓大行太皇太后三首·其二
作者：劉摰
朝代：宋

典禮辭先后，恩私杜外門。
虚心延衆正，損上益羣元。
仙路山川近，徽音四謚尊。
賓天去何恨，聖孝託神孫。
輓宋次道二首·其一
作者：劉摰
朝代：宋

橐筆周旋侍漢宫，慱知前載問無窮。
朝廷人物儒林丈，家世文章太史公。
俯仰頓驚華屋換，聲容徒望繐帷空。
寝門一哭何嗟及，付與悲哀挽鐸風。
輓宋次道二首·其二
作者：劉摰
朝代：宋

平生襟尚苦清通，白首耽心翰墨中。
萬卷囊書推沈氏，一時碑字貴顔公。
塵栖村館稀賓至，山抱佳城與祖同。
已矣善人那復見，蕭蕭溱洧秖秋風。
輓慈聖光獻皇后二首·其一
作者：劉摰
朝代：宋

四紀坤儀正，三宫冊號尊。
蚤還明辟子，坐見太平孫。
治誥遺神几，廞衣出寢門。
如何天下養，難駐白雲軒。
輓慈聖光獻皇后二首·其一
作者：劉摰
朝代：宋

翼子詒孫廟社功，憂勞嘉祐治平中。
澤流自配皇圖遠，仙去誰期壽劫空。
三獻奄違長信殿，萬靈神會永昭宫。
母儀五十年間事，愁入西郊鼓吹風。
輓慈聖光獻皇后二首·其二
作者：劉摰
朝代：宋

孝孫皇帝念終天，毁慕難留王座遷。
廟謚易名尊四字，宸闈行服自三年。
寶衣鸞鳯藏華殿，哀仗星辰下洛川。
從此都人想遊幸，無因重見九龍軿。
輓慈聖光獻皇后二首·其二
作者：劉摰
朝代：宋

聖孝心崇報，宫庭詔屢頒。
喪期逾易月，陵兆改因山。
已想天人樂，猶睎藥使還。
蟠桃舊亭上，時節壽觴間。
輓濮安懿王任夫人二首·其一
作者：劉摰
朝代：宋

自昔商任貴，于金慶裔光。
來嬪周季歷，有子漢宣皇。
柙玉輝幽竁，車雲擁畫裳。
哀榮無所憾，新廟五陵旁。
輓濮安懿王任夫人二首·其二
作者：劉摰
朝代：宋

鹵簿三川晚，佳城一品尊。
翟衣新襚命，神寢舊王園。
淒斷風鈴遠，青蒼霧蓋昏。
從今知聖作，大義稱私思。
輓秦國夫人三首·其一
作者：劉摰
朝代：宋

久被三宫眷，誰知五福純。
脂田天府國，綵服斗樞人。
枕夢華堂晚，仙期碧海春。
尋常居養地，悄悄繡簾塵。
輓秦國夫人三首·其三
作者：劉摰
朝代：宋

夫榮子方貴，全慶獨乖離。
晝靜蘭羞歇，秋高薤曲悲。
晴雲縈壽隴，霜日照銘旗。
無復升堂拜，空餘執紼詞。
輓秦國夫人三首·其二
作者：劉摰
朝代：宋

賻襚來中禁，簫笳去國門。
素冠空列鼎，白髪但歌盆。
彤管音徽盛，甘泉像貌尊。
所傳天下勸，豈獨慰兒孫。
輓資政殿學士吏部尚書曾公二首·其一
作者：劉摰
朝代：宋

懷詔歸來望九霄，伾山纔隔渡河橋。
履聲未徹君王聽，車左俄悲道路招。
韋氏詩書傳秘閣，石家孝謹冠中朝。
靈輀聞說都門過，愁徹西風鼓吹簫。
輓資政殿學士吏部尚書曾公二首·其二
作者：劉摰
朝代：宋

百歲悲歡俯仰間，訃驚疇昔涕汍瀾。
玉堂天聖傳先契，蘭省元豐事長官。
寂寂塵音華屋閉，蕭蕭雲木故山寒。
深心令德今何愧，付與無窮後世看。
迎春亭
作者：劉摰
朝代：宋

亭接東風近曉霞，幾多和氣到萌芽。
也知當日迎春意，不爲松筠只爲花。
送僧懷善
作者：劉摰
朝代：宋

獨鶴翩無累，孤雲晚倦飛。
羣山带江處，一錫背塵歸。
妙學窮神秘，高懷熟世機。
漳濱多病客，空此望巖扉。
送客渚宫歸至學舍覽君佩獨登城樓詩次韻奉和
作者：劉摰
朝代：宋

淵明田蕪猶未歸，胡爲簿領甘沈迷。
樂時選勝豈無意，政值一春風雨淒。
但宜夜几守黄卷，酸寒擁鼻燈火低。
盛陽充發破陰沴，幾日天氣回慘悽。
朝來送客過楚渚，平湖綠淨凝玻瓈。
乍驚物象豁塵眼，亦有亭榭堪攀躋。
草光浮浮古岸北，花氣靄靄層臺西。
杯盤共坐蔭清樾，歌笑起行循大堤。
鳧雛鷺子漾淺曲，絕勝乳燕巢深閨。
幽尋踽踽不自覺，城陰步滑猶春泥。
心閑漫隨流水遠，境靜卻憎幽鳥啼。
何時短艇弄明月，安得巨筆凌長霓。
歸來學舍坐搔首，外物何足干天倪。
闊疏但愧事業淺，剛褊分與時俗暌。
如君年少喜學問，青雲萬里端可梯。
城頭新篇真自得，豈假朋友相招攜。
我亦林泉偶尋勝，因君成詠初無題。
登高能賦子之職，敢以城闕譏挑兮。
送席汝明
作者：劉摰
朝代：宋

得子固已晚，嗟予材滯頑。
義合乃朋友，不在疏密間。
江闊東風冷，梅披臘雪慳。
扁舟共春色，相約到淮山。
送曾繹松滋令
作者：劉摰
朝代：宋

粹行完圭璞，譚經得聖真。
青袍尚腰折，素藴喜民親。
友益予孤陋，官閑子隱淪。
風騷應賦古，亭下蜀江春。
送李秘監代還
作者：劉摰
朝代：宋

天聖旁求盛，明公射策賢。
三朝推國器，一節到華顛。
卵翼千餘士，冰霜四十年。
至誠忘畛域，端已笑韋弦。
政愛偏東土，民謳戴兩川。
旄飄外臺節，貫朽大農錢。
松柏風霜後，蓍龜禍福前。
求開建封幕，又泛馬融船。
士望儒林丈，官儀秘府仙。
仁能化鴞泮，明不浚魚淵。
蔽芾人人頌，京坻歲歲田。
吟春西渚殿，醉月北樓天。
卓馬周侯覲，三公漢守遷。
蜀江飛大斾，魏闕望非煙。
賤子何爲者，名途秖偶然。
世高劉表幕，才愧杲之蓮。
願借今難及，遺恩久自傳。
鄰哉拱堯舜，天下俟陶甄。
送楊秘校
作者：劉摰
朝代：宋

大檣雙櫓換巴船，美滿西風水接天。
蘇子意飛黄鵠外，梁公心在白雲邊。
蟹肥采石秋霜足，酒滑湓江夜月圓。
綵服拜親無限樂，幾多幽思入新篇。
送永州黄判官幷寄丁郎中
作者：劉摰
朝代：宋

零陵古佳郡，山水楚南奇。
太守逢康樂，佳賓得杲之。
翩翩漸高陸，逐逐就新羈。
别子東歸去，長沙風雨時。
送王子正寺祥斷
作者：劉摰
朝代：宋

君仕本儒雅，故宜京國游。
官趨廷尉府，心異法家流。
白草侵寒驛，清霜拂曉裘。
行行句應好，雲日望神州。
送蔡景繁赴淮南運使
作者：劉摰
朝代：宋

新堤洛水東風峭，下入長淮春浩渺。
淮南使者蓬萊仙，疊鼓鳴鐃畫船曉。
旦時契闊慕聲名，晚歲綢繆親紵縞。
磨鉛並直登瀛州，對案同廳佐京兆。
青蒿長松慚異質，流水高山喜同調。
雖當倥偬喧囂中，不廢罇罍與吟嘯。
歲月撲面來紛紛，冠蓋送客聲擾擾。
北園去歲賦紅梅，南浦今春歌碧草。
黄金龍節使光華，白面書生才縹緲。
世高臺閣與省府，偏歷從容譽清劭。
投虚餘刃無足爲，澄清百城付談笑。
時行有命又有義，所遇何多亦何少。
未應刻意懷軒裳，知有高情在魚鳥。
黄鵠千歲凌長風，奈此沙邊老鶬鴇。
朝廷羽儀重人物，行聞追鋒賜嚴召。
玉音寄我其無忘，時有歸鴻下雲表。
送計希顔
作者：劉摰
朝代：宋

翩翩遠遊子，驅馬亂山岑。
丹穴飛鳴處，高堂日夜心。
春風巴峽曉，晝霧楚城陰。
家世文章事，仙臺紫桂林。
連年往返水陸萬餘里今自鄉中挈家南來已至江州行徹險阻喜而作詩寄之
作者：劉摰
朝代：宋

亥宫驛馬歲翩翩，又作離鄉路數千。
拔宅今爲大去國，出災休算小行年。
訪尋前日停舟地，催迫窮陰舞雪天。
屈指還家已無事，便應調拂武城弦。
過桑八墓
作者：劉摰
朝代：宋

夫子能詩者，寒吟四十年。
于今傳好句，無處訪遺編。
古意哀東野，窮愁死玉川。
惟餘北山塜，松柏鎖秋煙。
還郭祥正詩卷
作者：劉摰
朝代：宋

李杜酒死詩不作，風雅三百年來窮。
世儒未必甘汩沒，才不迨志終無功。
汾陽有人字功甫，歘然聲價來江東。
當時未冠人已識，知音第一惟梅翁。
翁主詩盟世少可，一見旗鼓欣相逢。
當友不敢當師禮，呼以謫仙名甚隆。
君亦自謂太白出，世姓雖異精靈同。
姑蘇江水瑩寒鑑，江上碧玉排羣峰。
壯吟豪醉售佳境，日題百紙傾千鍾。
折腰藍綬豈所樂，養親斗粟曾未充。
蓬萊幽夢掛寒月，青山歸思隨飛鴻。
書來寄我三巨軸，華緘開破溪雲封。
駭然按劍覽珠璧，悸若赤手勍蛟龍。
長吟千言短數百，造語險怪神爲工。
四明賀老忽去世，伯牙悲愴閑焦桐。
嗟予逢子衆人後，今其所得何最豐。
前日過我北池上，正是清露沾高松。
涼軒坐聽哆宏辨，瀑布千丈懸秋風。
謫仙有此願自重，世俗酣尚惟纖穠。
彼其耳目不自信，滔滔誰樂聞鼓鐘。
太上雅意興禮樂，一日鑒賞期至公。
煌煌帝業子當頌，勿歎憔悴空山中。
酬寄
作者：劉摰
朝代：宋

趙郎趁我弛擔初，爲寄肘後楊炎書。
盈編專備瘴嶺病，仁及來世功誰如。
城南老廬有别舍，我來埽榻成燕居。
坐忘不復一念起，寸田自治何須鉏。
養生防患不知此，從事方藥亦已疏。
飛鳶未妨隨溪水，黄茅正使侵庭除。
玄膺晨潄已可飽，脯膳況復餘米魚。
聊將此書一過讀，寄語庶不憂鄉閭。
金陵
作者：劉摰
朝代：宋

月滿扁舟久客懷，石頭城下暮潮迴。
霸王基業從吳始，人物風流自晉來。
大抵險深輸道德，于今榛莾蔽樓臺。
吟毫千百年間事，賸寫江南庾信哀。
長句送跂之官蘄水
作者：劉摰
朝代：宋

前年東秦夏六月，望日拜恩初賜玦。
降秩削職遷黄州，倉皇束裝三日發。
故國東平不入城，北山一夜辭松栝。
親朋問訊若夢寐，骨肉分留作胡越。
論罪豈合有民社，抵讞正欲加鈇鉞。
仇家之議不盡用，天地寛仁日月察。
纔令分司置之蘄，上表謝恩秋已末。
以御魑魅乃其分，欲居蠻夷聖猶屑。
蘄也雖僻自善地，回環山溪富林樾。
平生雅志在江湖，頗與蘄人相締結。
收拾孥屬已團聚，南北無心更分别。
白魚煮玉秔炊珠，佐以秋菘與春蕨。
築室求田雖未就，典衣賣裝略無闕。
大謬不然心已忘，笑人非工已愈拙。
人生端若夢栩栩，事去何庸書咄咄。
大兒調邑換江南，要雖分房無遠别。
地劣兩舍不宿舂，晨起爲書午可達。
邑四萬戶號難治，民雜江閩吏貪猾。
鋤彊洗惡勿著意，魚逃至清人忌潔。
化以誠心磨以久，教而後刑不怨殺。
得聞無毁亦無譽，以慰蕭蕭雙白髪。
雙橋
作者：劉摰
朝代：宋

危橋相向翼高堂，步步行空跨石矼。
漢外夜驚靈鵲度，雨中秋臥綵虹雙。
烟開從此瞻瀛島，路遠何時過楚江。
記得扁舟綠楊岸，畫欄朱柱對篷窗。
雙橋
作者：劉摰
朝代：宋

雙橋十里跨虚明，波面無風兩足輕。
雨歇烟收人不見，路岐依約是蓬瀛。
離冀州馬上示趙湜
作者：劉摰
朝代：宋

馬蹄輕滑背城闉，廣陌朝暉健醉魂。
暑氣泛清憐小雨，木陰環翠羨名園。
宦遊淹薄風塵熟，時事侵凌耳目昏。
獨有空愁慵病客，肯來吟嘯伴南轅。
雪中次韻王鞏廷平四絕句·其一
作者：劉摰
朝代：宋

此時遙憶子猷家，幽興應思剡水涯。
未向東風見瓊樹，且傳春色贈梅花。
雪中次韻王鞏廷平四絕句·其三
作者：劉摰
朝代：宋

簷邊騷屑竹聲乾，爐畔龍鍾病骨寒。
坐想蘭歌傾桂酒，清虚堂上有餘歡。
雪中次韻王鞏廷平四絕句·其二
作者：劉摰
朝代：宋

漸飛大片紛如靴，更撲驚風亂似麻。
爲謝妻孥衣但典，莫愁米貴酒難賖。
雪中次韻王鞏廷平四絕句·其四
作者：劉摰
朝代：宋

袁安秖有高眠興，謝眺空傷後會難。
十萬健兒春瘴近，飛花宜過海南山。
靈巖寺
作者：劉摰
朝代：宋

先望巖端金碧明，久穿葱蒨踏崢嶸。
山疑圖畫曾經見，地喜生平所未行。
隨處石泉春渇解，上方雲屋夜寒生。
主人著意開佳境，無負千年四絕名。
題和州雲蔭軒
作者：劉摰
朝代：宋

古木無年歲，新亭托隱棲。
交涂寒纛整，垂蔭亂雲低。
明暗蒼烟合，深沈綠幄齊。
雨回陰徑外，日隔畫簷西。
涼露緣虚滴，珍禽占密啼。
仙家青桂洞，隱士碧蘿谿。
覆冐均松蓋，妖穠笑李蹊。
坐疑秋色早，境與世塵暌。
地惜開軒晚，名因寓意題。
還當推大蔭，天下一民黎。
題致政朱郎中适園林
作者：劉摰
朝代：宋

南宫仙郎綠髪翁，歸來甲第荆城中。
翁家祖世有名德，至今孫子傳清風。
園亭繼繼事營治，增華到此窮智工。
鋪張百物各有職，崢嶸一界疑壺宫。
清明過去春事老，林叢暗綠陰相通。
朱欄曲檻巧暉映，曉風夜露香溟濛。
溪魚野鳥樂晴昊，碧蘿怪石依長松。
方城清泚雖可濯，主人纓上塵久空。
年年三日縱士女，觀遊思與鄉人同。
及時娛樂日月邁，肯使蟋蟀悲晉公。
閣書深藏一萬軸，牙籖錦带嚴編封。
脱巾解屨游覽倦，燕坐自有黄卷功。
三年羈客偶幸至，歸來搔首嗟蒿蓬。
生涯適意最難事，安用勳業銘鼎鐘。
鄉人勿笑翁不出，門外勢利方憧憧。
題貴池亭次蹈韻二首·其一
作者：劉摰
朝代：宋

一夜山南雪，清寒江上州。
年華隨水去，客興爲魚留。
聞鴈思湖表，看梅寄隴頭。
檣烏風信好，紞鼓洞庭舟。
題貴池亭次蹈韻二首·其二
作者：劉摰
朝代：宋

魚味年年美，何須問舊池。
江山清不改，陵谷變難知。
節物驚冬至，蕭條使客悲。
謫仙游賞地，空有白猿詩。
題齊己草堂
作者：劉摰
朝代：宋

一曲流泉對草堂，何人與續帳前香。
清詩自共秋風老，依舊鍾聲送夕陽。
馬上和王監利見寄兼簡鄒澤民
作者：劉摰
朝代：宋

憶昨西歸春未窮，重來堤竹已成叢。
川塍足水稻齊插，霖雨漲江河欲通。
一馬久期均物理，雙鳧安得快仙風。
故人況有瀟湘約，應喜樽前笑語同。
馬融絳帳臺
作者：劉摰
朝代：宋

漢守曾爲絳帳師，升堂高弟許摳衣。
傳經無復當時事，只有沙禽自在飛。
高唐孟延年明府見招
作者：劉摰
朝代：宋

公幹方吟簿領迷，浩然詩句慰相思。
壯懷已有潘毛歎，陳迹猶懷漢佩奇。
塞下書音稀鴈足，江南秋味憶蓴絲。
祝君多種官田秫，欲趁淵明釀酒期。
重過龍居寺
作者：劉政
朝代：宋

重來舊遊處，觸目景添幽。
故墨猶餘迹，忠魂已斷頭。
疎鐘號暮雨，枯木響殘秋。
欲訴愁人意，頻懷杞國憂。
觀滄浪亭石感而有作
作者：劉敬
朝代：宋

蘇君在朝人不知，蘇君既沒人悲之。
流風遺書見稱道，高文大句爭提撕。
壁間草隸亦不置，剝苔椎土無棄遺。
乃知死不與人共利害，而後不爲時所疑。
滄浪亭空卉木老，古石蒼蒼顔色好。
無脛猶能千里來，致身忽在都門道。
帝都王侯好事多，相看自悔取不早。
君不見吳興長史春襴衫，閉門抱恨長枯槁。
梅花
作者：劉文晦
朝代：宋

呼童汲景華，冷浸枝枝雪。
伴我山中人，吟殘半窗月。
種梅
作者：劉文晦
朝代：宋

佳人天一方，歲暮音書絕。
一枝持贈君，猶带去年雪。
贈呂本中弟
作者：劉斯川
朝代：宋

大阮平生余所愛，小阮相逢亦傾蓋。
濟陰未識情更親，信手新詩落珠貝。
楊氏作公誰料理，臧孫有後誠可喜。
長亭水落風雨多，無酒飲君如別何。
玉虛觀
作者：劉方
朝代：宋

南臺舊觀再焚修，鸞鳳徘徊無樹留。
芳草滿時迷白鹿，落花深處卧青牛。
九天宛轉雲常在，萬象縱橫月不收。
應是廬江人不識，蟾宮遺下水晶樓。
上巳謝王豐父惠酒
作者：劉旦
朝代：宋

風雩三月初三日，褉事宣和勝永和。
又見會稽王內史，蘭亭封酒愛新鵝。
元日
作者：劉旦
朝代：宋

元日甘泉會，衣冠拜冕旒。
圖書一四海，玉帛萬諸侯。
句·其一
作者：劉旦
朝代：宋

紫宸拜賜鳴雙笏，皂蓋頒春佩左符。
句·其三
作者：劉旦
朝代：宋

感惻復何言。
句·其二
作者：劉旦
朝代：宋

膺門昔忝登龍客，董墓今悲下馬人。
遊金庭
作者：劉旦
朝代：宋

衡嶽真人稱福地，南齊高士寄山河。
赤城仙去騎丹鳳，墨沼人傳詠白鵝。
一世風流俱寂寞，千年氣象故嵯峨。
登臨不盡懷人恨，唯有蒼蒼石可磨。
句
作者：劉昉
朝代：宋

隋物尚餘雙鼎在，唐人猶有八詩傳。
潭州
作者：劉昉
朝代：宋

上天甲子慶昇平，春到瀟湘倍有情。
白璧當天千里共，紅蓮照夜萬枝明。
上呂相公
作者：劉昌言
朝代：宋

重名清望徧華夷，恐是神仙不可知。
一舉首登龍虎榜，十年身到鳳凰池。
廟堂只是無言者，門館長如未貴時。
除却洛京居守外，聖朝賢相復書誰。
句
作者：劉昌言
朝代：宋

惟有夜來蝴蝶夢，翩翩飛入刺桐花。
釣臺·其一
作者：劉昌言
朝代：宋

漢業中微炎祚衰，四海姦豪竊神器。
南陽龍虎方鬭爭，赤伏真人正天位。
先生高隠來富春，耕耒青山自如意。
一竿漁釣樂幽深，七里溪光弄蒼翠。
朝中天子思故人，物色寰中引其類。
先生獨步衣羊裘，咳唾浮雲輕富貴。
足加帝腹傍無人，星動天文失躔次。
卓哉光武真聖君，終使狂奴畢高志。
雲臺千尺盡功臣，誰肯回顧釣臺地。
釣臺·其二
作者：劉昌言
朝代：宋

不會持竿意，由來善一身。
何如事天子，就削漢功臣。
亂木凋雲際，幽禽散水濱。
空餘臺下月，千載屬漁人。
句·其一
作者：劉昌詩
朝代：宋

可堪添客恨。
句·其三
作者：劉昌詩
朝代：宋

野徑縈迴路百盤。
句·其二
作者：劉昌詩
朝代：宋

泉聲長带珮聲寒。
渡江
作者：劉昭
朝代：宋

大江注東溟，十月風濤壯。
舟人造養生，奮臂衝奔浪。
睠言君勿驚，世路方難行。
若言世路險，此水真安平。
春日田園雜興
作者：劉時可
朝代：宋

土膏初動雨初收，草徑茅亭趣最幽。
坐睡略無朝市夢，踏歌時有里閭遊。
半丘秧秫醉堪酒，五畝樹桑寒可裘。
老圃老農誠足學，不成吾道付滄洲。
小重山
作者：劉景翔
朝代：宋

山翠晴嵐曲曲偎。紅香浮玉醉窩頹。不煩人築避風臺。瀟湘路，隨意自徘徊。春倦怕頻催。琵琶私語近、問誰來。春風那隔錦雲堆。夢中蝶，飛去又飛來。
玉樓春
作者：劉景翔
朝代：宋

可憐又誤江南景。雨膩風喧愁入暝。依稀碧玉水邊魂，憔悴綠珠樓外影。點點隨人飛遠近。薄倖相逢情怎忍。年年三月化香塵，天上人間看夢醒。
禪師塔次韵
作者：劉曈
朝代：宋

皓月孤懸處，知師幾駐筇。
鐵鞋雖踏破，隻履覓無從。
傳法燈燈火，聞經處處龍。
可憐狂醉客，夜坐謾搥鐘。
梅花
作者：劉月房
朝代：宋

骨格孤高太瘦生，民門霜雪鬭晶明。
後開桃李千門滿，纔染東風便不清。
清華園
作者：劉月房
朝代：宋

水光摇入碧窗寒，兩岸斜陽照亂山。
纔一吟詩便多事，只消靜對綠陰閑。
效長吉體
作者：劉有慶
朝代：宋

窮廬夜雪沒駝脊，黄沙號風冰結石。
燕姬二八髻垂漆，柔荑斜抱箜篌立。
老羌踏歌歌勅勒，黄金流星酒杯窄。
紅氍毹暖春雲濕。
縷金團衣猩血滴，玉釵醉滑茝絃急。
角聲滿空霜裂骨，十萬獰君掩襟泣。
送楊長卿任贛州知事
作者：劉有慶
朝代：宋

望郡推章貢，斯遊趣不希。
風清王儉幕，春滿老萊衣。
鯽沼迎秋月，螺亭覽夕暉。
政成如有句，肯寄北鴻飛。
鍾山
作者：劉有慶
朝代：宋

蟠龍垂顧飲江湄，卧護宗祧彼一時。
馬渡已嗟南國蹙，猿驚何暇北山移。
郊壇曾祝千年運，塔廟空留異代悲。
北望中原形勢盡，太平草木亦熙熙。
久留少城
作者：劉望之
朝代：宋

好去相羊烏角巾，却來躪踏軟紅塵。
酒因覓睡方成醉，金爲收書更覺貧。
屢入草堂難下語，少留藥市恐逢人。
可憐弔古凄凉意，只向揚家往返頻。
出游
作者：劉望之
朝代：宋

漫有游隨意，何曾語展眉。
琴臺悲犬子，江路憶熊兒。
修竹蕭蕭寺，平蕪淺淺陂。
年來底事業，訪古但饒詩。
古柏
作者：劉望之
朝代：宋

草木長生亦偶然，不須聞此便談仙。
燒枝競說丹飛日，舉世寧知手種年。
雙鶴不歸秋自冷，萬牛回首句空傳。
相逢一飲清陰下，與子前生定有緣。
句·其一
作者：劉望之
朝代：宋

鳳林秋晚見日落，鹿門事遠無人傳。
句·其七
作者：劉望之
朝代：宋

南縣燒畬早，西溪落漲初。
句·其三
作者：劉望之
朝代：宋

山盤四十八面險，雲暗三百六旬秋。
句·其九
作者：劉望之
朝代：宋

山遶郡樓秋過雨，月臨池樹晚生煙。
句·其二
作者：劉望之
朝代：宋

地連巴楚峰嵐見，節近清明柳色知。
句·其五
作者：劉望之
朝代：宋

海山無瘴八蠻清。
句·其八
作者：劉望之
朝代：宋

聞說南州異，寒來正月並。
句·其六
作者：劉望之
朝代：宋

莫道南州居井底，請來此處望川原。
句·其十
作者：劉望之
朝代：宋
体裁：句

便作稽山看，犀湖五月凉。
句·其四
作者：劉望之
朝代：宋

剩破朱紅供短髮，南荒來校世間書。
子雲故居
作者：劉望之
朝代：宋

殺却王章愛孔光，舉朝誰復說興亡。
未能免俗歌新美，豈不懷歸念楚狂。
斗酒只今猶寂寞，小池無舊已荒凉。
秋風細雨催人去，似恐徘徊費感傷。
新都驛遠平軒
作者：劉望之
朝代：宋

霜晴木落送歸鞍，袖手微吟此慰顔。
勝欲憑欄招白鳥，更煩翦樹出青山。
晚悲薄祿非三釜，賴許清詩見一斑。
看到遠平纔得恨，我寧歸卧尺椽間。
水調歌頭
作者：劉望之
朝代：宋

勸子一杯酒，清淚不須流。人間千古，俯仰如夢說揚州。何況楚王臺畔，為雨為雲無限，人事付輕漚。聚散隨來去，天地有虛舟。謫仙人，解金龜，換美酒。載與君遊，流水曲觴且賡酬。麾蓋飛迎過靄，江濱響振歌喉，拚醉又何求。三萬六千日，日日此優遊。
沱江
作者：劉望之
朝代：宋

尚勝三年謫，終慚萬里馴。
極知行路澀，可忍在家貧。
歲晚沱江綠，雲深錦樹新。
相思肯如月，夜夜只隨人。
海棠
作者：劉望之
朝代：宋

平山堂下花無數，看到海棠春好處。
東君用意惱風光，遲日放開陰勒住。
發成都·其一
作者：劉望之
朝代：宋

落拓平生載酒行，如今憔悴鬢絲生。
無金得買青樓笑，空負閑愁出錦城。
發成都·其三
作者：劉望之
朝代：宋

一夜孤舟浪打頭，不容客夢到滄洲。
誰言江上煙波急，未抵歸心一半流。
發成都·其二
作者：劉望之
朝代：宋

欲洗羈愁只自醒，郫筒酒好信虛名。
江陽春色論千戶，價比西州却未輕。
草堂
作者：劉望之
朝代：宋

風月藏詩骨，流離賦病骸。
不禁一飽死，空遺百生懷。
樹秀天通隴，山嬌客語淮。
壁間無半偈，無乃望君崖。
荔枝
作者：劉望之
朝代：宋

瀘戎瘴癘窟，閩粵山水鄉。
如何產此物，爛然照炎荒。
詩二首·其一
作者：劉望之
朝代：宋

歸計墮何許，出溪仍泝流。
夢回牛溉路，行到馬湖秋。
詩二首·其二
作者：劉望之
朝代：宋

孤舟未晚泊，煙火傍人家。
小市常憂虎，空城不見花。
讀和議成赦文作
作者：劉望之
朝代：宋

一紙盟書換戰塵，萬方呼舞却霑巾。
崇陵訪沈空遺恨，郢國憐懷若有人。
收拾金繒煩廟算，安排鐘鼎頌宗臣。
小儒何敢知機事，終望君王赦奉春。
鵲橋仙
作者：劉望之
朝代：宋

只應將巧畀人間，定卻向、人間乞取。
龍多山
作者：劉望之
朝代：宋

金船載山知有無，大千浮空佛所書。
何人夜斷海山臂，一手挈置西南隅。
白虹發晴涪水現，翠鳳下曉巴山趨。
亮哉何邦實有此，但恐□舞皆凡姝。
已從上頭收浩蕩，更著幽處藏縈紆。
馮僊觀中柏摩月，靜老巖下泉跳珠。
霜荷千樹小雨暗，野竹萬箇秋風□。
石囷□不了歲事，丹竈肯爲凡人鑪。
惜無數桃出山崦，來藉芳草開春壺。
從來山僧野道士，畏客誓不荒榛蕪。
問誰結屋據雄會，邑中令君秦大夫。
此郎平生眼如鶻，視此亦足知遠圖。
挽衣留客來置酒，要看碧浪摧天吳。
我亦爲渠脚力輕，拄杖插到青雲孤。
酒酣撫檻叫落日，共閔此世真區區。
真須舉臂游汗漫，莫向人間墮履鳧。
感懷
作者：劉木
朝代：宋

幾度言歸未得歸，歸心常切故山薇。
人於愁處酒難著，春正好時花已稀。
殘日明池蝌蚪集，綠陰滿院伯勞飛。
浮生衮衮只如此，未必今朝悟昨非。
酬卧雲
作者：劉木
朝代：宋

美人隔雲水，廣永幾千里。
白日有沒時，相思無窮已。
夜雨翳燈花，凉風折窗紙。
披衣不能寐，詎待聞雞起。
從來志士腸，高若雪山峙。
豈不念摧折，藉此可憑恃。
蔓草委地滋，孤松插天起。
咸若知我深，贈言故及此。
句·其一
作者：劉某
朝代：宋

輸稅地全無菽麥，入城人半是漁樵。
句·其二
作者：劉某
朝代：宋
体裁：句

度暑田夫作竹衫。
咸陽·其一
作者：劉棐
朝代：宋

父老壺漿迓義旗，亡秦誰復爲秦悲。
不曾被虐曾蒙德，十二金人各淚垂。
咸陽·其二
作者：劉棐
朝代：宋

玉殿珠樓二世中，楚人一炬逐煙空。
却緣火是秦人火，只與焚書一樣紅。
至石橋夜半風雨大作
作者：劉棐
朝代：宋

方廣即真華藏界，自他不隔一毫端。
龐眉大士常相見，猛雨豪風漫作難。
題惠衆院
作者：劉棐
朝代：宋

雲迷鳥道嶺重重，松竹深藏釋子宮。
戎馬不曾來爾界，太平元在亂山中。
同太守遊東湖
作者：劉棠
朝代：宋

兀兀塵編日自迷，怪來春色轉芳菲。
吹噓氣象湖山遠，點綴工夫草木微。
挈榼不辭傾美酒，揮戈寧解住殘暉。
身閑官冷何欣幸，秉燭長隨五馬歸。
丙午普覺看梅
作者：劉植
朝代：宋

寂寂西巖寺，何人訪靜來。
重尋舊遊地，惟有道師梅。
樹蠹應留雪，香清不受埃。
可堪玄鬢改，春已隔年催。
呈葉先生侍郎
作者：劉植
朝代：宋

位雖奎閣貴，獨處一齋空。
還以經綸事，全歸著述中。
閑心同野水，煦物盡春風。
掩面將何向，西楹奠已終。
喜曹東畎遷大理寺簿
作者：劉植
朝代：宋

九衢多雨後，庭下草痕新。
終擬持平手，來爲折檻人。
印開桐蔭午，吟久燭花春。
却恨無來客，分題寄所親。
嘉禾興聖院
作者：劉植
朝代：宋

禪關自幽闃，竹亦號真如。
况是龍潜地，曾經鳳食餘。
土深抱節密，林凈著行疏。
誰謂乾淳達，清陰只似初。
失題
作者：劉植
朝代：宋

此是夕郎宅，曾經左緯吟。
數聯漁父曲，萬頃碧波心。
月上白蘋渚，秋生古樹陰。
當年濯纓處，清徹到如今。
悼盧次元
作者：劉植
朝代：宋

屈賈幽沉地，單車去不歸。
湘江清見底，吟魄遠何依。
行旐衝殘雨，新楸掩落暉。
誰收遺篋藁，有子未勝衣。
文會飛霞觀
作者：劉植
朝代：宋

水滿平川月滿船，船輕撐入藕花邊。
移來謝守巖前坐，疑是容成洞裏仙。
茶竈烟遮松際鶴，絲桐聲雜樹頭蟬。
明朝更踐彌明約，句擬當年石鼎聯。
梅
作者：劉植
朝代：宋

欲問孤山訊，蹇馿行曉晴。
一枝籬外見，數點雪中明。
太潔難爲友，群芳讓作兄。
何如伴高隠，豈必盡調羹。
漁父
作者：劉植
朝代：宋

生不事農耕，悠然一舸輕。
沅湘依舊綠，秦漢幾回更。
晚膾雜香茝，夜醺歌濯纓。
豈同馳騖者，祇欲釣虛名。
潯陽江樓
作者：劉植
朝代：宋

樓壓潯陽地望雄，四無倚著拄晴空。
九支江匯欄干外，雙劍峰明霧靄中。
庾令聲名猶昨日，屈平蘭芷又薰風。
綢繆牖戶知何計，須及長淮棗未紅。
琵琶亭下問舟
作者：劉植
朝代：宋

西亭問津處，白傅此曾遊。
無復錦絃曲，空停估客舟。
拋江春浪靜，傳柝夜烽收。
最愛廬峰峭，相隨過別州。
看梅呈同遊東閣清源
作者：劉植
朝代：宋

此樹何年向此栽，孤根低倚佛樓臺。
不嫌幽壑逢春晚，獨在空庭立雪來。
一段精神肪玉潤，數松掩映翠屏開。
知心藉爾歲寒友，每到花邊不忍回。
種玉亭爲黄元信賦
作者：劉植
朝代：宋

鋤徧蒼苔色，梅花近地移。
山深藏美璞，春到長新枝。
草木初分潤，冰霜久結知。
百年封殖在，終與鼎鬵期。
答東閣
作者：劉植
朝代：宋

盎乏儲空謾自豪，掬泉當酒味尤高。
賣文近覺馬卿倦，脫贈今無范叔袍。
松下耕樵相爾汝，人間膏火自煎熬。
荆山山裡山如壁，壁罅猶堪種碧桃。
賦鰣魚得真字
作者：劉植
朝代：宋

寒碧湛無塵，前溪得細鱗。
香堪配杞菊，味不數菰蓴。
玉露雙酘熟，秋風一筯新。
釣緡吾自有，何用覓玄真。
送周子餘赴松陽簿
作者：劉植
朝代：宋

長松雖劇縣，主簿却優閑。
溪淺清見石，齋空靜對山。
吏嚚嫌訟省，鄉狹覺民艱。
獨稱詩人意，行吟苔竹間。
送周知丞之官桐廬
作者：劉植
朝代：宋

潮滿桐江上，秋風洗印時。
字民知最近，占位莫嫌卑。
紙尾書名大，松邊得句遲。
定懷東閣老，無復寄來詩。
送西外趙知宗
作者：劉植
朝代：宋

三山蓬閬近，賀白是仙才。
去領宗盟事，知從韋素來。
幾人留北闕，獨棹向南臺。
踏雨江頭別，西陵潮已迴。
過彭澤
作者：劉植
朝代：宋

井邑已非舊，柴桑里尚存。
春風三畝宅，落日數家村。
隔樹聞鷄犬，編氓半子孫。
頹然孤壠在，寒菊繞松根。
重遊仙巖觀瀑
作者：劉植
朝代：宋

四山雲霧重，况復值梅天。
瀑注玉函碧，派從銀漢連。
飛來三百尺，流潤幾千年。
仙者路安在，翠蘿青靄邊。
重遊法空寺
作者：劉植
朝代：宋

寺在方山頂，山深不厭登。
瀑飛明月峽，橋渡夕陽僧。
萬法元皆妄，餘生了未能。
纍纍塔邊塚，幾見谷爲陵。
靜樂趙觀文挽詞
作者：劉植
朝代：宋

大星殞地寂無光，硯席凝塵閟野堂。
一老海濱天下憗，百年江左恨空長。
家傳遺稿歸中秘，帝錄元勳紀太常。
路遠生芻來未得，淚乾門下老劉郎。
題王憲使滄浪閣
作者：劉植
朝代：宋

城池浸空碧，鑒影復觀心。
孺子去何在，此歌傳至今。
一奩凉月白，萬井市聲沉。
坎止寧勞問，憑欄意獨深。
題薛氏園
作者：劉植
朝代：宋

屋頭深鎖嶼頭雲，高下亭臺景旋分。
荷氣曉來迎露看，泉聲雨後隔溪聞。
疏櫺不礙松蘿月，高柳時停鷗鷺羣。
只恐此身閑未得，徵書催發暑如焚。
鳳凰臺
作者：劉植
朝代：宋

昔年禪誦地，荒草夕陽臺。
儀鳳有誰識，游人獨上來。
古桐陰覆井，叢竹筍穿苔。
千古幾興廢，北風吹雁回。
府舍西軒作
作者：劉概
朝代：宋

昔年曾作瀟湘客，憔悴東秦歸未得。
西軒忽見好溪山，如何尚有楚鄉憶。
讀書誤人四十年，有時醉把闌干拍。
贈新住靈巖長老
作者：劉概
朝代：宋

岑崟千嶂插青霄，殿閣崢嶸霽靄交。
已化靈蛇留徑迹，雙飛白鶴上雲巢。
萬家香火春迎社，一派泉聲夜滌庖。
投錫此來當有意，獨存秘宇在巖坳。
定林寺
作者：劉榘
朝代：宋

聯鑣小憇定林庵，祗欠携壺太子巖。
禪律兵機非二致，山僧笑我飽曾參。
羊角由
作者：劉榘
朝代：宋

羊角仙人在何許，江南杳靄蒼烟暮。
空餘拳石在人間，至今指作神仙處。
當年館宇幻玲瓏，只今阻絕那能逢。
市上無非神仙輩，人心自隔蓬萊宮。
我來訪古思綿邈，月滿譙樓夜吹角。
神仙咫尺不可知，帝鄉汗漫何可期。
鳳凰臺
作者：劉榘
朝代：宋

鳳臺何亭亭，迥與雨華對。
憑高一登眺，秋事渺無際。
鷺洲賞心前，牛首秦淮外。
萬疊雲稼橫，百纜風檣會。
睠言簿書隙，載酒邀華旆。
翰林詩百篇，生公法三昧。
皮膚雖不似，妙趣總相類。
懷古睇平蕪，可但高李輩。
憶昔耿與韓，造膝陳大計。
高光課厥成，一語不相戾。
江淮今清晏，河路尚腥穢。
蛇豕相噬吞，天已厭戎裔。
箕歛民弗堪，惡稔將自斃。
憤激聞雞舞，慷慨中流誓。
尺棰仗皇靈，喋血笞其背。
燕然彼有石，深刻詔來世。
兵强在食足，萬竈餘廩廥。
叶奏酇侯功，接武文石陛。
鳳凰臺
作者：劉次春
朝代：宋

高臺寥寞晚雲深，故國山河萬里心。
若使當年真鳳見，不教春燕亦巢林。
塵土黄
作者：劉次莊
朝代：宋

翠眉連娟舞袖長，春風自對理容妝。
染絲繡作雙鴛鴦，欲飛不飛在羅裳。
耳中明月珠，肘後錦香囊。
憑高欲有寄，所寄在遠方。
追風還君立路傍，豈不有地能相當，請著一鞭塵土黄。
塵土黄·箋
作者：劉次莊
朝代：宋

春臺女兒似紅玉，曾奉當筵柘枝曲。
舞成早自得癡名，更傍春風情不足。
客携黄金欲有贈，多在鄰家賭雙陸。
近從新官作顔面，祇得低心隨所欲。
自知久去非所安，夜半東門車特碌。
秀闕芙蓉潭畔起，每向波間得雙鯉。
水流却上大應難，惟有孤懷似潭水。
一騎翩翩錦臂鞲，紅羅百丈作纏頭。
爲言聞得琵琶怨，當門下馬欲登樓。
莫登樓，君馬駭。
無限朱簾薰好香，城北城南無一瞬。
塵土黄·譯
作者：劉次莊
朝代：宋

妾本倡家子，笄鬟擅容止。
名隸倡籍中，生倡即倡死。
物勢本從權，情恩亦遂遷。
一朝官長怒，獨抱錦衾眠。
日暮倚高樓，青絲繫白馬。
豈不謝慇懃，汪汪淚盈把。
萬感自有因，無容遽相親。
請君促金勒，妾願看飛塵。
敷淺原見桃花
作者：劉次莊
朝代：宋

桃花雨過碎紅飛，半逐溪流半染泥。
何處飛來雙燕子，一時銜在畫梁西。
江神詞
作者：劉次莊
朝代：宋

髻插幽蘭花，手把菖蒲葉。
漁郎偷語人，云是江神妾。
江神昨日鼓雲濤，開帆拍天上千艘。
吳洲女兒弄春水，浪濕船頭紅綿袍。
王昭君
作者：劉次莊
朝代：宋

斂袂出明光，琵琶道路長。
初聞胡騎語，未解漢宮妝。
薄命隨塵土，元功屬廟堂。
蛾眉如有用，慚媿羽林郎。
送別趙紫芝
作者：劉正之
朝代：宋

夫君落落大雅姿，聲名早與賀白馳。
錦囊千首不療饑，非詩窮人窮乃時。
憶昔聞君未識面，獨傳句法誇清健。
朅來白下一相逢，傾蓋論心曾幾見。
劃然起柁春江流，我亦江頭尋去舟。
人生相聚會有別，江水江花無盡愁。
萬事不如歸去好，石田茅屋生春草。
如君自是玉堂仙，輕車緩轡長安道。
春日遲遲柳依依，攀柔條兮送君歸。
送劉旬甫
作者：劉正之
朝代：宋

雨雪成歲暮，之子遠徂征。
酌酒起相送，慨我別離情。
池陽實大藩，佐車屈時英。
子行一請覲，上計趨吳京。
良玉懷貞操，芳蘭含遠馨。
臨歧一珍重，即此萬里程。
句
作者：劉正夫
朝代：宋

紫宸朝罷衮衣閑。
題佘山宣妙寺
作者：劉正夫
朝代：宋

水定浮春岫，鴉盤落遠林。
上方鐘送夕，隠几興何深。
五月二十七日游諸洞
作者：劉氏
朝代：宋

來南百慮拙，所得惟幽尋。
矧余玉雪友，共此丘壑心。
江亭俯虛曠，穴室窮邃深。
是時薄雨收，白靄籠青岑。
棄筇追野步，卻扇開風襟。
炎方豈必好，差遠鞞鼓音。
且願海道清，莫問神州沉。
徘徊惜景短，留滯畏老侵。
昨遊感鶯哢，今至聞蟬吟。
常恐官事縶，佳日妨登臨。
避如逃學兒，汲汲貪寸陰。
何因釋膠擾，把臂借入林。
詩二首·其一
作者：劉氏
朝代：宋

拔地高厓如鐵色，拂天老樹作寒聲。
他年記宿楁臺夜，便是南歸第一程。
詩二首·其二
作者：劉氏
朝代：宋

囊無金絫貧如故，鏡有絲生老奈何。
一事尚堪誇北客，來時詩少去時多。
重游西湖
作者：劉氏
朝代：宋

西湖湖上山如畫，二十年前曾客來。
飛絮蒲城歸未得，江南老卻賀方回。
題莒口鋪詩
作者：劉氏
朝代：宋

終朝行半驛，時有數家居。
店少聞灘壯，程遙見堠疏。
山歌農設醴，野飯僕烹蔬。
禽鳥先栖宿，勞生恨不如。
致爽軒
作者：劉永叔
朝代：宋

近山已作巖壑想，道邊名園堪稅鞅。
誰家屋上無青山，惟有心清見山爽。
句
作者：劉永年
朝代：宋

一柱會擎天。
鳳凰臺
作者：劉汝春
朝代：宋

高臺寂寞晚雲深，故國山河萬里心。
若使當年真鳳見，不教春燕亦巢林。
與客九日遊龍山以塵世難逢開口笑分韻得口字
作者：劉汝進
朝代：宋

縱步龍山顛，放舟龍蕩口。
羣然雁鶩行，雜之牛馬走。
我拙不能詩，我病不能酒。
試問賞花人，還有菊花否。
春日田園雜興
作者：劉汝鈞
朝代：宋

年來夢斷百花場，安分農桑萬慮降。
爲喜麥青行暖逕，因看蠶出倚晴窗。
草坪閒見烏犍點，畬水飛來白鷺雙。
滿飲茅柴拚爛醉，踏歌社下自成腔。
句
作者：劉沆
朝代：宋

三月內方有，百花中更無。
小孤山
作者：劉沆
朝代：宋

擎天有八柱，一柱此焉存。
石聳千尋勢，波留四面痕。
江湖中作鎮，風浪裏盤根。
平地安然者，饒他五嶽尊。
甘州·八聲甘州
作者：劉沆
朝代：宋

愛累累、萬顆貫驪珠，特地寫幽芳。想黃昏雲淡，夜深人靜，清影橫窗。冷澹一枝兩葉，筆下老秋光。參透圓明相，日觀開荒。最是柔髭修梗，映風姿霧質，雅趣悠長。更淋漓草聖，把玩墨猶香。珍重好、卷藏歸去，枕屏間、偏稱道人床。江南路，後回重見、同話淒涼。
聰明泉
作者：劉沆
朝代：宋

義山山下有靈泉，泉號聰明自古傳。
四百年中三出相，不才何幸繼前賢。
述懷
作者：劉沆
朝代：宋

虎生三日便窺牛，獵犬寧能掉尾求。
若不去登黄閣貴，便須來伴赤松游。
奴顔婢舌誠堪恥，羊狠狼貪自合羞。
現尺太阿星斗煥，何時去取魏齊頭。
送鄉人尹鑑登第歸
作者：劉沆
朝代：宋

少年相款老相逢，鄉舉雖同遇不同。
我已位塵三事後，君方名列五科中。
榮登莫計名高下，宦達須由善始終。
若到鄉關人見問，爲言歸思滿秋風。
句
作者：劉況
朝代：宋

夜觀月色如銀色，朝聽潮音雜梵音。
大陽成湯殿內芝草詩
作者：劉泳
朝代：宋

新構湯祠映碧成，梁間瑞草表虔誠。
也同□□寒光潤，氣稟元精素質清。
神爵五莖難比□，建□三本未爲榮。
烝民共喜嘉祥異，和氣時臻□□平。
句·其一
作者：劉洞
朝代：宋

千里長江皆渡馬，十年養士得何人。
句·其三
作者：劉洞
朝代：宋

百骸同草木，萬象入心靈。
句·其二
作者：劉洞
朝代：宋

翻憶潘郎章奏內，陰陰日暮好沾巾。
石城懷古
作者：劉洞
朝代：宋

石城古岸頭，一望思悠悠。幾許六朝事，不禁江水流。
觀鵝山飛瀑
作者：劉洪道
朝代：宋

探奇不畏險，撥霧上高岑。
放眼觀飛瀑，枕流聽素琴。
句
作者：劉浚
朝代：宋

不用茱萸子細看，管取明年各强健。
期夜月
作者：劉浚
朝代：宋

金鉤花綬系雙月。腰肢軟低折。揎皓腕，縈繡結。輕盈宛轉，妙若鳳鸞飛越。無別。香檀急扣轉清切。翻纖手飄瞥。催畫鼓，追脃管，鏘洋雅奏，尚與眾音為節。當時妙選舞袖，慧性雅資，名為殊絕。滿座傾心注目，不甚窺迴雪。纖怯。逡巡一曲霓裳徹。汗透鮫綃肌潤，教人傳香粉，媚容秀髮。宛降蕊珠宮闕。
東鶩山石洞
作者：劉浚
朝代：宋

滿山雲雨蛟龍走，萬壑風烟虎豹通。
巖竇石泉流出冷，草庵禪影坐來空。
題阮希聖東湖·其一
作者：劉浚
朝代：宋

四面溪山列畫屏，一堂新創有餘清。
湖光隔斷紅塵路，疑在金鼇頂上行。
題阮希聖東湖·其三
作者：劉浚
朝代：宋

兩堤楊柳先春綠，十里芙蓉入夏香。
自得湖山供嘯傲，會稽何獨羨知章。
題阮希聖東湖·其二
作者：劉浚
朝代：宋

輪啼白日競匆匆，誰向閑中靜養蒙。
珍重先生高臥處，一窻黄卷是家風。
句
作者：劉浩
朝代：宋

此中不醉又如何。
滿江紅
作者：劉浩
朝代：宋

嶽瀆儲精，冰壺裡、精神可掬。三萬卷、龍蛇落紙，琅玕撐腹。便合彈冠登要路。如何袖手緘空谷。又誰知、天獨授先生，長生籙。鶴易怨，龜多縮。竹太瘦，梅偏獨。算人間何物，可傳心曲。但願君如天上月，年年此夜團如玉。更有人、千里共蟬娟，偷香祝。
三巖遊
作者：劉涇
朝代：宋

混成初造物，幽絕故離群。
入戶清容月，分棲淡借雲。
木陰闌暑氣，泉滴厭秋聞。
欲索秦人記，消磨篆不文。
仙都山
作者：劉涇
朝代：宋

石城雲屋抱浮丘，正是真人舊括州。
會擲仙圖爭少勝，不知身到洞天遊。
元章好古過人書畫驚世起余作歌
作者：劉涇
朝代：宋

天下愛奇人沒量，奇不諛人奇解相。
奇人奇物方合璧，乞與世間人物樣。
六朝唐盛始兼得，訪古知名已蕭爽。
人亡物喪付衰夢，注想後來逢好尚。
元章心自鑒秋月，一路仍行九霄上。
家時菜色無斗粟，書畫奇奇世人望。
譬如大海沈百寶，爾輩乘風得之浪。
二王褚陸已天作，老顧如來更天匠。
其餘緹襲凡幾重，但見光明爛垂象。
珍犀瑞錦扶蘭茝，龍躍鸞驚訶魍魎。
金仙詎敢觸以手，雪子玉人聊置掌。
余家僻素最沈著，退舍還師覺難傍。
世人往往力能幹，未免目蝦終惚恍。
緘機僞謬各臣妾，未睹堂堂筆中王。
袖間澀縮氣如線，浄几明窗謾瞻仰。
從來所有萬錢價，不即臭帤當火葬。
傾心妙絕豈求勝，妄意臨摹須殺謗。
端居自號書一品，好事如封繪三藏。
諸郎青出即護持，未肯充饑謬爲駔。
余衰二物擬高閣，子可專之世無兩。
書來詩往但悠悠，塵土欺人正惆悵。
句·其一
作者：劉涇
朝代：宋

初起褪紅唇啟絳，半沾斜綠眼橫波。
句·其二
作者：劉涇
朝代：宋

曉來風入萬花動，零落滿頭飛下時。
和米元章龍真行
作者：劉涇
朝代：宋

秦火蕩焚天地赤，孔堂壞後無餘壁。
不知科斗六書文，化作龍蛇二王跡。
集賢他日作仙久，官姓篆章存歷歷。
自憐黄眼未親逢，一段因依徒奪魄。
元章揮灑早驚動，祕篋墨皇曾敬識。
孤標未要後生知，劣許下官論莫逆。
好奇舉世不多得，神物尤來終變易。
神鋒雙合會有時，真璽一飛無處覓。
頗聞祕篋作訛語，別有擾龍招異客。
不如乾沒歸去來，勝在箇家遭水厄。
天王寺
作者：劉涇
朝代：宋

金碧爲家定化城，書床南偃略相迎。
人間蝶夢正深黑，天上木魚初發明。
半里好風招隠士，一枝枯竹助閑行。
已慚懷紱無高致，可更標門著姓名。
混元峰
作者：劉涇
朝代：宋

青泥切石劍無迹，丹水含英鼎飛出。
仙風絕塵鷄犬喧，杉松老大如人立。
溪雨亭
作者：劉涇
朝代：宋

塵土孤城空自忙，不知精舍早秋凉。
林間曲折磬三里，天上金光月滿堂。
浄飯打魚刳老木，寒灰添火爇明香。
鵓鳩山脚溪聲好，流入人間雨意長。
瀑布泉
作者：劉涇
朝代：宋

瀑布宜終宵，幽鳥時一吟。
浩然太虛際，始識本來心。
情閑日自長，步遠意亦深。
更携九節杖，插遍蕭蕭林。
留題釣臺
作者：劉涇
朝代：宋

水綠山青人可知，不知生氣得之誰。
釣竿已屬嚴公手，直到元英解道詩。
登麻姑山·其一
作者：劉涇
朝代：宋

溪行愛宛轉，石坐憐皴蒼。
白雲起目前，如鶴兩翼張。
蛻我衣上塵，駕之以翱翔。
欲攬恍不接，身在意飄揚。
登麻姑山·其二
作者：劉涇
朝代：宋

石鼓埋入地，荆璧飛上天。
嗚呼魯公碑，風雨三百年。
愛字不愛石，磨滅安得傳。
不敢手觸之，謂是甘棠篇。
石洞門·其一
作者：劉涇
朝代：宋

密竹流泉不居熱，洞門深沉風雨歇。
洗出清明快活天，醉弄江南謝家月。
石洞門·其二
作者：劉涇
朝代：宋

未逢仙手破天荒，我得披雲第一章。
它日愛奇思謝客，却須因事憶劉郎。
葛仙壇·其一
作者：劉涇
朝代：宋

天風吹餘晦，萬木晴扶疏。
寒雲淡山色，水墨漲秋圖。
駕言寥廓中，一徑渺盤紆。
却首謝塵世，培塿而潢汙。
葛仙壇·其三
作者：劉涇
朝代：宋

空山萬幽木，彈以終日風。
無弦自秋曲，奏滿天地中。
愛之以心靈，聽之以耳聰。
道人抱琴來，此意不可通。
葛仙壇·其二
作者：劉涇
朝代：宋

謝公好登山，折屐第三谷。
麻姑乃不到，頗負登山足。
寒杉鳴古璫，澗道瀉淙玉。
筇竹白接䍦，吾將追往躅。
青城山
作者：劉涇
朝代：宋

拔地山爭秀，藏天谷受虛。
雲開西蜀後，木老避秦初。
題籠空巖
作者：劉涇
朝代：宋

蒼崖如堂水如布，橋危如繩石如鋸。
不有樵夫踏破雲，世間可復知深處。
題韓溪
作者：劉涇
朝代：宋

豪傑相從意氣中，憐才傾倒獨蕭公。
後來可是無奇客，東閣投名尚不通。
題虎丘次蒲章二公韵
作者：劉淑
朝代：宋

衮席頻虛未賜環，遊心暫寄水雲間。
霓旌初下姑蘇苑，蠟屐先尋虎踞山。
高興不辭溪路險，幽情更羨野僧閑。
留連景物慵回首，畫舫寒侵暮角還。
題汪水雲詩卷
作者：劉淵
朝代：宋

當時興廢事，說著意猶悲。
自謂水不返，誰知雲解歸。
十年麋鹿恨，一卷杜鵑詩。
又入離騷國，清彈霜葉飛。
句
作者：劉清之
朝代：宋

愁非爲宋玉，亦不因莫愁。
和朱晦菴
作者：劉清之
朝代：宋

誰云兩州牧，擇笏望轅門。
渠亦髭鬚好，公今德義尊。
洞庭湖
作者：劉清之
朝代：宋

天孫歲晚會湘靈，倒瀉銀河合洞庭。
上下天光唯一白，中間山色不多青。
荆潭萬里收塵滓，宇宙連宵失晦明。
莫道人間少仙境，詩魂酒魄一時醒。
洞霄宮
作者：劉清之
朝代：宋

青山鎖斷紅塵路，石柱干霄藏洞府。
老蛟據窟不可窺，千古流泉替渠舞。
真墟容我輒躋攀，心曠方知白日閒。
飛仙一去忽已遠，坐對松梢雲往還。
遊洪陽洞·其一
作者：劉清之
朝代：宋

朝來拔脚塵埃底，共訪人間小有天。
喚醒幾年朱墨夢，胸中丘壑故依然。
遊洪陽洞·其二
作者：劉清之
朝代：宋

稚川仙去憶浮丘，携客巖前問舊遊。
懷古臨風一杯酒，荻花楓葉不勝秋。
青玉案
作者：劉清之
朝代：宋

江南十月春風早。見枝上、梅英小。愛日初升清霧曉。繡筵中啟，星圖高掛，膝下斑衣繞。今年獻壽多歡笑。弄玉新將二雛好。此曲尊前何所禱。十分康樂，十分強健，一樹莊椿老。
鷓鴣天
作者：劉清之
朝代：宋

柳色青青罩翠煙。花光灼灼映臨川。欲知窈窕呈祥日，恰近清明淑景天。浮瑞靄，慶真仙。不須男女祝椿年。異時早約西王母，剩折蟠桃薦壽筵。
水調歌頭
作者：劉清夫
朝代：宋

殘臘卷愁去，春至莫閒愁。榮枯會有成說，無處著機謀。身世石中敲火，富貴草頭垂露，何用苦貪求。三尺布衣劍，千載赤松遊。憶親朋，方丱角，總白頭。羊腸世路巇嶮，莫莫且休休。選甚範侯高爵，遮莫陶公鉅產，爭似五湖舟。萬事付蝸角，止坎謾乘流。
玉樓春
作者：劉清夫
朝代：宋

柳梢綠小眉如印。乍暖還寒猶未定。惜花長是為花愁，殢酒卻嫌添酒病。蠅頭蝸角都休競。萬古豪華同一盡。東君曉夜促歸期，三十六番花遞信。
句
作者：劉清軒
朝代：宋

可笑吳癡亡越憾，却誇范蠡作三高。
初及第歸題凈慈寺壁二絕·其一
作者：劉渙
朝代：宋

彤扉新授紫皇宣，品作蓬壺二等僊。
今日訪師無限意，應憐憔悴勝當年。
初及第歸題凈慈寺壁二絕·其二
作者：劉渙
朝代：宋

梵剎仙都顯煥存，心心惟紹法王孫。
俗流不信空空理，將謂長生別有門。
句
作者：劉渙
朝代：宋

東臺乃主人，吾身同過客。
自潁上歸再題寺壁二絕·其一
作者：劉渙
朝代：宋

顛倒儒冠二十春，歸來重喜訪僧鄰。
千奔萬競無窮竭，老竹枯松特地新。
自潁上歸再題寺壁二絕·其二
作者：劉渙
朝代：宋

被布羹藜三十春，苦空存性已通真。
我來試問孤高士，翻媿區區名利身。
興慶池禊宴
作者：劉渙
朝代：宋

清明佳節屬良辰，行樂東郊宴席賓。
風柳不勝春氣力，露花無奈曉精神。
管絲遠近青堤上，樓閣高低淥水濱。
多少艤舟何所用，府公便是濟川人。
句
作者：劉渭
朝代：宋

庶子泉寒澄雅思，陽冰篆古足清心。
水調歌頭
作者：劉源
朝代：宋

幾載滄江夢，此夕復經過。雙臺雙峙如畫，空翠滴晴波。不是先生高節，激起清風千古，漢鼎復如何。矯首望天際，煙樹翠婆娑。危樓下，數不盡，去帆多。人人驚肉生髀，卻日欲揮戈。誰識磯邊泉石，別有壺中天地，煙雨一青蓑。自笑亦華髮，三嘆吊巖阿。
留題九龍巖
作者：劉溫
朝代：宋

繡嶺如屏倚梵宮，九龍疇昔隠巖空。
湖壖勝概嬉遊遍，名宦勞生西復東。
水調歌頭
作者：劉潛
朝代：宋

落日塞垣路，風勁戛貂裘。翩翩數騎閒獵，深入黑山頭。極目平沙千里，惟見雕弓白羽，鐵面駭驊騮。隱隱望青冢，特地起閒愁。漢天子，方鼎盛，四百州。玉顏皓齒，深鎖三十六宮秋。堂有經綸賢相，邊有縱橫謀將，不作翠蛾羞。戎虜和樂也，聖主永無憂。
水调歌头·六郡酒泉
作者：劉潛
朝代：宋
体裁：词

六郡酒泉。
西江月
作者：劉澗谷
朝代：宋

淑質生當良月，晬辰喜遇今朝。掌心託個儒人苗。早晚夫人爭叫。阿母神仙苗裔，阿爺宰相丰標。阿兄氣宇更飄飄。阿弟看看速肖。
題梅花莊
作者：劉濟
朝代：宋

莊後莊前千萬枝，元方題扁季方詩。
何當把酒對花樹，坐到參橫月落時。
五峰巖
作者：劉濤
朝代：宋

五峰巖在白雲間，巖下千山與萬山。
莫向公卿容易道，恐伊來此一生閑。
延福寺
作者：劉濤
朝代：宋

唐時賢士今何在，晉代青松獨此存。
往事悠悠何處問，金雞山色又黄昏。
思古堂
作者：劉濤
朝代：宋

今人思古不如古，後代思今亦似今。
古往今來祇如此，溪山傷盡幾人心。
處士林知墓
作者：劉濤
朝代：宋

處士墳三尺，吳山松萬株。
空餘著書業，不見煉丹爐。
道古言難合，年高勢最孤。
盛朝禮樂備，無處用真儒。
句
作者：劉瀾
朝代：宋

東風半綠官圩草，西日遥紅別岸山。
夜訪侃直翁
作者：劉瀾
朝代：宋

疏瓴亂見星，危坐冷無燈。
索句髭先白，餐蔬貌欲青。
棲禽翻麓雪，墮栗破溪冰。
昨夜中峰頂，同看海日升。
桐江曉泊
作者：劉瀾
朝代：宋

風蕭蕭，冰瑟瑟，淡烟空濛冠朝日。
灘頭枯木如畫出，鸜鵒飛來添一筆。
買陂塘·摸魚兒
作者：劉瀾
朝代：宋

御風來、翠鄉深處，連天雲錦平遠。臥遊已動蓬舟興，那在芙蓉城畔。巾懶岸。任壓頂嵯峨，滿鬢絲零亂。飛吟水殿。載十丈青青，隨波弄粉，菰雨淚如霰。斜陽外，也有新妝半面。無言應對花怨。西湖千頃腥塵暗。更憶鑑湖一片。何日見。試折藕佔絲，絲與腸俱斷。遐徵漸倦。當潁尾湖頭，綠波彩筆，相伴老坡健。
諷州守
作者：劉炎
朝代：宋

未到桃源來，長憶出家景。
及到桃源了，還是鑑中影。
致爽軒
作者：劉焞
朝代：宋

團團竹色遶郊居，勾引清風百畝餘。
憶昔敲門蘇內翰，而今下馬范中書。
漾花池
作者：劉無極
朝代：宋

一池春水綠如苔，水上新紅取次開。
閑倚東風看魚樂，動搖花片卻驚猜。
遊秀峰寺
作者：劉無降
朝代：宋

曉乘輕舸出江城，晚上籃輿却倦行。
盡日松風響巖谷，小窗聽作亂泉聲。
洗山
作者：劉煇
朝代：宋

蟠根聳翠壓坤柔，縱有連城價莫酬。
蘿蔓幾年嘗滿目，途人今日始迴頭。
塵埃已逐雙溪去，風月來供一境幽。
欲識主人營創苦，壯齡先備赤松遊。
石井聯句
作者：劉煇
朝代：宋

山川百千景，斯井誠敻潔。
靈源若神湧，怪石肖天裂。
不與濁流並，恐是眾泉傑。
銀漢河分派，玉壺冰借潔。
中夜聲激愴，四時光秀澈。
涇渭恥淆雜，潢潦愧涸竭。
潤如周孔教，清比夷齊節。
觀魚思文望，對巖夢武說。
我欲斷諂佞，汲此洗劍血。
我欲安廟社，磨此鏤勳碣。
詩以誌本心，書之非詭說。
與客遊太平僧舍
作者：劉煇
朝代：宋

兩道翠陰迎騎合，四圍清氣逼人來。
林端有路雲千級，物外忘機酒一杯。
買山
作者：劉煇
朝代：宋

頂摩霄極根盤溪，買得入手空家貲。
回環四面終日看，埋沒幾年知者誰。
剔除冗土潔且快，布列諸峰高復卑。
時人應笑狂生僻，不喜金珠喜怪奇。
題鵝湖恭上人山亭
作者：劉煇
朝代：宋

劚險得形勝，破荒成敞虛。
四山秋月午，萬里曉晴初。
遠日去無限，清風來有餘。
溺迷紛擾者，登此亦消除。
上陳招使
作者：劉煒叔
朝代：宋

天戈一指迅雷轟，涌雪公應記洗兵。
伊洛風烟想如舊，江淮草木轉知名。
爭先識面今裴度，孰與論心昔孔明。
文水萬家惟擊壤，得無軍餉盡歸耕。
挽錢心齋先生
作者：劉熺
朝代：宋

鳳躍南岡老隠淪，仙遊悲動感儒紳。
海邊鷗鷺無知己，屋外溪山失主人。
滿徑黄花閑白晝，一庭芳草自青春。
他年化鶴歸來日，城郭依然跡已陳。
陳山謁吳越五王分祠
作者：劉熺
朝代：宋

海村崇祖祀，吳越舊王家。
里老稱遺澤，文孫避俗譁。
玉金榮带印，俎豆薦葵𦳏。
欲補迎春曲，須歌陌上花。
連州大雲洞
作者：劉燧叔
朝代：宋

試携杖屨作山行，一夜秋風桂子生。
犀曳千章稠黛綠，鵝兼萬點簇雲英。
長哦賓客珠璣句，敬仰濂溪日月名。
我亦黄塵吹鬢者，頻來心跡覺雙清。
八寶妝
作者：劉燾
朝代：宋

門掩黃昏，畫堂人寂，暮雨乍收殘暑。簾卷疏星門戶悄，隱隱嚴城鐘鼓。空街煙暝半開，斜日朦朧，銀河澄淡風悽楚。還是鳳樓人遠，桃源無路。惆悵夜久星繁，碧空望斷，玉簫聲在何處。念誰伴、茜裙翠袖，共攜手、瑤臺歸去。對修竹、森森院宇。曲屏香暖凝沈炷。問對酒當歌，情懷記得劉郎否。
同友人泛舟至仁王
作者：劉燾
朝代：宋

青秧出水細於鍼，嫩葉初齊綠未深。
又是一年春欲盡，杖藜乘興足幽尋。
宿華嚴院
作者：劉燾
朝代：宋

夜宿霧山霧，晨茹芝山芝。
年來嗜好衰，但與青山宜。
登臨意未愜，出戶車已脂。
王事有期程，愛山豈余私。
崎嶇田野間，食寢將安之。
天寒未落日，稅駕忽在茲。
二山已陳迹，茲處尤新奇。
翠竹與黄花，一一對山扉。
對景自忘言，若與予心期。
眠雲飽山色，那得困與饑。
山僧喜我來，迎我留新詩。
我有愛山癡，山僧知不知。
玉交枝·憶秦娥
作者：劉燾
朝代：宋

念誰伴、茜裙翠袖。
罨畫溪
作者：劉燾
朝代：宋

竹林深處杜鵑啼，兩巖青青草色齊。
欲識人間真罨畫，朱籐倒影入清溪。
菩薩蠻
作者：劉燾
朝代：宋

小紅桃臉花中笑。笑中花臉桃紅小。垂柳拂簾低。低簾拂柳垂。嫋花風鬢繞。繞鬢風花嫋。歸路月沈西。西沈月路歸。
菩薩蠻
作者：劉燾
朝代：宋

屑瓊霏玉堆簷雪。雪簷堆玉霏瓊屑。山遠對眉攢。攢眉對遠山。拆梅寒映月。月映寒梅拆。闌倚暫愁寬。寬愁暫倚闌。
菩薩蠻
作者：劉燾
朝代：宋

溼花春雨如珠泣。泣珠如雨春花溼。花枕並敧斜。斜敧並枕花。織文回字密。密字迴文織。嗟更數年華。華年數更嗟。
菩薩蠻
作者：劉燾
朝代：宋

潤肌饒汗香紅沁。沁紅香汗饒肌潤。低檻小山圍。圍山小檻低。枕橫釵墜鬢。鬢墜釵橫枕。歸夢與郎期。期郎與夢歸。
菩薩蠻
作者：劉燾
朝代：宋

簟紋雙映冰肌豔。豔肌冰映雙紋簟。窗外竹生風。風生竹外窗。點紅潮醉臉。臉醉潮紅點。廊上月昏黃。黃昏月上廊。
菩薩蠻
作者：劉燾
朝代：宋

綠窗斜動搖風竹。竹風搖動斜窗綠。虛恍夕涼初。初涼夕恍虛。曲眉愁翠蹙。蹙翠愁眉曲。無雁寄書來。來書寄雁無。
菩薩蠻
作者：劉燾
朝代：宋

雪窗寒聽孤燈滅。滅燈孤聽寒窗雪。殘漏惜衾閒。閒衾惜漏殘。說時常恨別。別恨常時說。還不奈宵寒。寒宵奈不還。
菩薩蠻
作者：劉燾
朝代：宋

露盤金冷初闌暑。暑闌初冷金盤露。風細引鳴蛩。蛩鳴引細風。雨零愁遠路。路遠愁零雨。空醉一尊同。同尊一醉空。
蝶
作者：劉燾
朝代：宋

聚作梨梢白，輕爭柳絮狂。
夜來花裏宿，通體牡丹香。
題召伯埭斗野亭
作者：劉燾
朝代：宋

地勢如披掌，天形似覆盤。
三星羅戶牖，北斗掛闌干。
晚色芙蕖靜，秋香桂子寒。
更無山礙眼，剩覺水雲寬。
題朱邑墓
作者：劉燾
朝代：宋

古木森森覆墓亭，大農祠在古桐城。
後來爲政應千輩，能使斯民獨有情。
題樂平寺
作者：劉燾
朝代：宋

名藍占幽寂，花木深禪房。
開軒俯芳流，竹風終日涼。
謂此已勝絕，坐可雄諸方。
誰知槿籬外，古木鬰蒼蒼。
下有湍激澗，珠玉鳴瑯璫。
何當開松門，兩岸安石牀。
盡發溪山奇，枕流挈其芳。
他年我重來，君子留徜徉。
上陳縣尹
作者：劉爚
朝代：宋

舊尹龔熊負令名，至今天日共清明。
案頭未有人稱屈，村裏全無吏敢行。
滿院茶香敲句穩，一簾花影韵琴清。
後之學者誰其似，又說陳公政有聲。
仙學堂
作者：劉爚
朝代：宋

蒼崖閟仙館，時有讀書聲。
餘韵出雲表，泠泠清風生。
從之不可得，悵望傷我情。
句
作者：劉爚
朝代：宋

雲影猶带濕，日光初漏明。
挽蔡西山先生
作者：劉爚
朝代：宋

知君嬰世患，垂白竄南方。
四海皆稱屈，群兒苦中傷。
天資隨世殞，遺恨與天長。
但誦箕山曲，招魂葬故鄉。
過偏嶺
作者：劉爚
朝代：宋

山行千里如井底，仰視但見山頭煙。
今朝過嶺一縱目，無窮平野無窮天。
次韻經略吳及石門洞
作者：劉牧
朝代：宋

諫紙空箱後，高牙拂斷霓。
還符翠洲夢，來見石門題。
架竹生新徑，誅茅得舊蹊。
陰崖走別洞，陽嶺带回溪。
吟桂人非隠，逢花客自迷。
虛中存納受，絕壁阻攀躋。
地遠饒征戍，君來息鼓鼙。
吏閑眠麂鹿，民樂戲鳧鷖。
勝事時相遇，芳樽手屢携。
清風與詩句，留與昔賢齊。
句
作者：劉玄英
朝代：宋

拋離火宅三千指，屏去門兵十萬家。
題潭州壽寧觀
作者：劉玄英
朝代：宋

醉走白雲來，倒提銅尾秉。
引箇碧眼奴，擔著獨壺癭。
自言秦世事，家住葛洪井。
不讀黄庭經，豈燒龍虎鼎。
獨立都市中，不受俗人請。
欲携霹靂琴，去上芙蓉頂。
吳牛買十箇，溪田耕半頃。
種秫釀白醪，總是仙家境。
醉卧松蔭下，閑過白雲嶺。
要去即便去，直入秋霞影。
贈內
作者：劉玉
朝代：宋

春風休記舊繁華，舉案園林樂事賒。
月引池光歸座榻，雲含花氣入窗紗。
鹿門本是龐公宅，栗里誰尋舊令家。
相對莫論終歲計，酒狂詩癖自生涯。
句
作者：劉玶
朝代：宋

攀條嚼蕊繞千回，日暮碧雲驚四合。
帥潭日勸駕詩
作者：劉珙
朝代：宋

十載湘江守，重來白髮垂。
初無下車教，再賦食苹詩。
天闊摶鵬翼，春融長桂枝。
功名儻來事，大節要堅持。
滿江紅
作者：劉珙
朝代：宋

南郭新居，憶鄉社、久成疏隔。乘暇日、風吹衣袂，花迎村陌。果核難豚張燕豆，兒童父老聊賓席。想筍輿、到處水增光，山添色。應情念，天涯侄。隨官牒，飄萍跡。嘆離多聚少，感今思昔。鬢影羞臨湘水綠，夢魂常對屏山碧。憑畫欄、搔首望歸雲，情無極。
送元晦
作者：劉珙
朝代：宋

翩翩雙黄鶴，結巢相因依。
一爲天風便，矯翮西北飛。
歲華及晼晚，霜露侵征衣。
此行亦良苦，千里以爲期。
堂上玄髮親，榮祿當及茲。
人生會有役，不復情凄洏。
徘徊都門道，欲語行且遲。
念子抱孤桐，窈窕弦古詞。
清商奮逸響，激烈有餘悲。
不辭彈者勞，正恐知音稀。
知音何足貴，我顧不可追。
羅漢閣煎茶應供
作者：劉珵
朝代：宋

寶爐香散曉烟寒，凈几供茶遶座看。
已愛六花金縷異，更驚三啜翠痕乾。
詠西湖十洲·月島
作者：劉珵
朝代：宋

衆樂亭前月滿洲，雨餘風靜正中秋。
桂華冷射千尋碧，十頃湖光爛不收。
詠西湖十洲·松島
作者：劉珵
朝代：宋

恥隨楊柳嬌春色，厭近芙蕖透暗香。
直幹凌霜終偃蹇，願爲一柱壯明堂。
詠西湖十洲·柳汀
作者：劉珵
朝代：宋

江渡隋堤千萬縷，年年折盡最長條。
誰知烟雨汀洲晚，閒舞東風拂畫橋。
詠西湖十洲·烟嶼
作者：劉珵
朝代：宋

閒伴曉雲籠淺瀨，半和秋雨羃寒沙。
溶溶洩洩拖輕素，遮盡漁蓑與釣槎。
詠西湖十洲·竹嶼
作者：劉珵
朝代：宋

翠雲摇曳波心起，清影扶疏月際來。
結實終期丹鳳至，虛心聊映小桃開。
詠西湖十洲·芙蓉洲
作者：劉珵
朝代：宋

翠幄臨流結絳囊，多情長伴菊花芳。
誰憐冷落清秋後，能把柔姿獨拒霜。
詠西湖十洲·花嶼
作者：劉珵
朝代：宋

淺深艷冶一枝枝，带露臨風不自持。
水上紅雲真縹渺，多才却憶退之詩。
詠西湖十洲·芳草洲
作者：劉珵
朝代：宋

春水池塘空苒苒，長安古道倍依依。
爭如綠向芳洲遍，不怨王孫去未歸。
詠西湖十洲·菊花洲
作者：劉珵
朝代：宋

金蘂含香冒雨開，清無俗格絕塵埃。
休嗟不及東籬下，也有幽人載酒來。
詠西湖十洲·雪汀
作者：劉珵
朝代：宋

六出花輕巧剪裁，瑶林玉砌映南臺。
冰澌四面寒光合，疑有飛仙月下來。
登東峰亭
作者：劉琦
朝代：宋

凱還幾度宴東峰，新構危亭接梵宮。
勢入青冥橫絕壁，路盤空曲壓高松。
臨流自笑功名薄，對酒忻逢景色重。
飄泊却慚歸未得，日斜坐聽暮雲鐘。
題清芬閣
作者：劉琯
朝代：宋

自從筆削三千首，復見風騷二百年。
佳句獨爲時輩許，幽光長伴客星懸。
耳孫文采方高蹈，鼻祖聲名更盛傳。
曾到先生棲隱處，桐君山下好林泉。
句
作者：劉琰
朝代：宋

嗚呼諸將官日穹，豈知萬鬼號陰風。
王剛仲惠詩醉筆聊和
作者：劉琰
朝代：宋

君不見山澤之癯蒙野服，爲彼隰桑還自沃。
又不見侯門公子貴且嬌，飽豢膏粱猶未足。
人生貴賤不難分，唯有聖賢無等倫。
朝爲塗人暮爲禹，窮崖斷壑看回春。
君方妙齡截不住，萬里飛黄又騰世。
王良造父不得施，耳側風聲未爲遽。
我思古人愛其宇，青蘋堂兮杜若廡。
芰荷可裳菊可餐，肯逐纖埃與塵土。
是中非聲亦非色，安得與君一馮軾。
鵾鵬變化不可量，要指天池爲一息。
悠悠此道誰能將，從知可玩不可忘。
慎勿隨風學飄絮，春光駘蕩成飛揚。
詰貓
作者：劉琰
朝代：宋

古人養客乏車魚，今汝何功客不如。
飯有溪魚眠有毯，忍教鼠齧案頭書。
越山四見亭
作者：劉瑾
朝代：宋

山山能作雨，面面盡來峰。
倚遍欄干曲，歸心曲曲同。
無爲縣齋古梅
作者：劉用行
朝代：宋

疎疎密密卧簷牙，古縣清貧有此花。
彭澤菊松無醖藉，河陽桃李太鉛華。
臨池照影成雙好，與雪爭輝自一家。
消得抱琴鳴膝上，夜深燃燭對瓊葩。
遊浯溪
作者：劉用行
朝代：宋

祿兒豈解傾唐祚，獨使斯文壽兩翁。
蜀道至今遺舊話，湘流澈底照孤忠。
摧風溜雨中興字，轉地回天克復功。
人說蒼崖磨向盡，不知磨盡幾英雄。
句·其一
作者：劉甲
朝代：宋

山圍梓蜀千秋景，水接東吳萬里天。
句·其二
作者：劉甲
朝代：宋

一川带繞三平島，萬巘環趨兩翠巒。
句
作者：劉申
朝代：宋

一川带遶三平島，萬巘環趨兩翠巒。
贈鼓琴文照大師
作者：劉發
朝代：宋

寶琴何所得，所得甚幽微。
聊借絲桐韵，還超智慧機。
霜風悲玉軫，江月入珠徽。
向此諸緣盡，人間孰是非。
儲福宮
作者：劉知仁
朝代：宋

所憂目力盡，未問兩足酸。
雲峯三十六，一一皆可觀。
春日
作者：劉知過
朝代：宋

濃起香塵十里晴，晚來烟雨忽斜橫。
花開花落清明候，山北山南杜宇聲。
追念舊遊渾是夢，退思良計不如耕。
人中喜有彌天釋，時吐清文慰此情。
題國清寺
作者：劉知過
朝代：宋

野人遊徧天台寺，究竟招提此最奇。
十里遠排清蔭入，五峯如按畫圖窺。
隋初便有高僧傳，火後都亡過客詩。
重到定知非遠約，岸巾高處立多時。
龍駒謠賀徐景醇生子
作者：劉石庵
朝代：宋

白虹流光橫太虛，蚌胎迸出明月珠。
紫瞳照席秋掣電，渥漥突出蒼龍駒。
前年得子瘦如竹，失馬未必不爲福。
今年得子燕頷豐，會看萬里飛食肉。
徐君髪白顔且酡，晚而得子未足多。
明年爲君招取杜陵老，來作徐卿二子歌。
挽蔡西山先生
作者：劉礪
朝代：宋

念昔摳衣日，寧知輩行殊。
師才驚宇宙，鄙學困蟲魚。
紀曆深皇極，談兵淺律書。
傷心濂水別，有惑更誰袪。
贈歐陽𣲤
作者：劉祕
朝代：宋

妙筆君今第一人，心欺造化奪天真。
精明形骨從來一，移入青縑作兩身。
怡堂
作者：劉祖尹
朝代：宋

結廬投老瞯羣峯，隠隠松杉曲徑通。
剩種池邊千纛竹，近營林下一巢風。
欹眠盡絕春來夢，趺坐閑看月墮空。
檢點吾生諸事了，子孫更與護其終。
和王純臣啟至大寨聞擒鬼章捷書上奏喜而爲詩
作者：劉禹卿
朝代：宋

英主龍飛嗣位來，洮東首奏捷師回。
若評後聖勳臣序，功占凌烟第一魁。
西湖再開呈張經略
作者：劉穎
朝代：宋

持節南來聳百城，就分帥閫握邊兵。
盡令殊俗窺風采，更許佳山托姓名。
峴首要須刊偉蹟，習池底事著狂生。
風流人物今宗主，物物俱蒙不朽榮。
蒲鞋
作者：劉章
朝代：宋

吳江浪浸白蒲春，越女初挑一樣新。
纔自繡窗離玉指，便隨羅襪上輕塵。
石榴花下從容久，玳瑁筵前整頓頻。
今日高樓鴛瓦上，不知擲果是何人。
題李西傑水竹居
作者：劉章
朝代：宋

在昔香山老，水友而竹師。
心虛是師道，性靜友亦宜。
孰謂物理妙，乃爲高賢資。
佳哉隴西子，結屋溪之湄。
溪上亦何有，有竹如在淇。
涓涓峙寒碧，澄澄燭須眉。
微風一披拂，雜佩聲參差。
俄頃萬籟寂，粹然淡餘姿。
可但子師友，我方師友之。
未到三嘆息，徒勞形夢思。
雨花臺
作者：劉端之
朝代：宋

六朝宮苑帝王州，何事興衰若置郵。
可是戰爭收拾後，却將歌舞破除休。
千門盡鎖梧桐雨，萬堞深籠薜荔秋。
試陟雨花臺上望，夕陽烟水替人愁。
七夕
作者：劉筠
朝代：宋

靈匹迢迢駕七襄，暫陳雲幄對星潢。
已看素魄過三讓，何用華燈更九光。
玉腕雙絲輕宛轉，霞衣雜佩暗丁當。
誰言巧意能勝拙，祇見鳩閑鵲自忙。
上元日
作者：劉筠
朝代：宋

漢典久傳祠太乙，竺墳亦說會夫人。
蟾蜍吐耀祥輪滿，菡萏凝華寶檠新。
風轉相竽來帝樂，香焚夾道雜車塵。
承平多慶羣歡洽，益見嚴宸奉紫旻。
上巳玉津園賜宴
作者：劉筠
朝代：宋

需雲分渥澤，禊飲恣歡游。
緹幕侵晨設，蘭泉對席流。
蕙肴清萐莆，玉醴湛金甌。
春服萋萋盛，光風灧灧浮。
桐華穠競發，鶑語巧相求。
妙曲新聲合，斜陽醉未休。
中秋館宿
作者：劉筠
朝代：宋

餘歡驚社過，獨直奈宵長。
月向蓬山滿，風來桂殿凉。
睡輕同警鶴，吟苦伴啼螿。
耿耿迷遥思，殘星下建章。
九日赴宴不及簡館中同僚
作者：劉筠
朝代：宋

野趣風流屬此辰，帝臺高會敞重茵。
絳囊爲佩仙萸密，綠醖飛觴壽菊新。
兼豆豐盈堯箑饌，雅歌清壯漢營人。
年來多病歡遊阻，溫玉蒼葭豈易親。
代意
作者：劉筠
朝代：宋

華池阿閣不相容，濁水清塵恨莫窮。
明月自新班女扇，行雲無柰楚王風。
乳鶑啼曉銷蘭炷，媚蝶傷春失蕙叢。
縱使多才如子建，祇能援筆賦驚鴻。
休沐端居有懷希聖少卿學士
作者：劉筠
朝代：宋

䡾䡾風檐乳燕翔，浴蘭衣綌簟流黄。
雲容倐變千峰險，草色相沿百带長。
旋製紫荷供橐筆，暗移神蔡忍搘床。
思君祇欲傾家釀，待警同誰賦栢梁。
偶作
作者：劉筠
朝代：宋

殺青和墨度流年，飽食無功鬢颯然。
却憶侯封安邑棗，不能兄事魯褒錢。
千峰月白猿啼樹，六幕風高鶚在天。
招隠詩成誰擊節，願傾家釀載漁船。
偶懷
作者：劉筠
朝代：宋

不才甘客難，多病豈旬休。
可待乘軒寵，終慚舐痔求。
渚蘭薰露夕，江橘富霜秋。
養拙寧無地，千波一葉舟。
公子
作者：劉筠
朝代：宋

油壁春車隔渭橋，黄山路遠苦相邀。
行庖爨蠟雕胡熟，永埒鋪金汗血驕。
別館橫陳張靜婉，期門長揖霍嫖姚。
注鉤握槊曾無憚，綠桂膏濃曉未銷。
再賦
作者：劉筠
朝代：宋

暮雨過湘渚，微凉滿楚宮。
濺裙無限水，障袂幾多風。
浪跡嫌萍實，塵勞笑菊叢。
氣清防麝損，信密待魚通。
游女歌爭發，騷人思未窮。
休傳江北意，月冷魏池空。
再賦七言
作者：劉筠
朝代：宋

紉蘭爲佩桂爲舟，北渚雲飛發櫂謳。
已有萬絲能結怨，不須千蓋强障羞。
金隄勃窣誰同上，翠帟繽紛客自留。
欲選浣紗傾敵國，越王更起近江樓。
初秋屬疾
作者：劉筠
朝代：宋

秋陰凄淡隔重城，一畝居仍近禁營。
漢苑樓臺沉暮影，謝家鼓吹發新聲。
烟昏露井殘桃墜，葉下凉波獨鳥驚。
節物變衰吟更苦，可堪漳浦卧劉楨。
別墅
作者：劉筠
朝代：宋

感概復風流，交通徧五侯。
鳴鐘平樂宴，擊鞠茂陵游。
狡兔方多穴，蒼鷹始下韝。
鈴奴藏廣柳，劍騎騁長楸。
雲際尋橦技，花間笑躄樓。
害先除白額，夢已應黄頭。
燕酒惟增氣，秦箏漫送愁。
鴻毛輕一死，祇待報私讎。
前檻十二韻
作者：劉筠
朝代：宋

垂柳陰岑院，游絲曠蕩春。
蘅皋誰駐馬，羅襪自生塵。
四姓良家子，三年賦客鄰。
折腰行太緩，連瑣語何頻。
倭墮雲爭媚，便娟月鬭新。
滅瘢難辨玉，約指不勝銀。
電笑投壺勝，江澄擣練勻。
東南勞鶴望，西北限牛津。
寶唾凝蘭氣，鳴黄咽絳脣。
籠禽思隴樹，洞犬謝秦人。
詠絮才無對，聞琴意始真。
長安足輕薄，慎勿走瓊輪。
劉校理屬疾
作者：劉筠
朝代：宋

撫枕凄然掩北軒，漢庭誰問馬文園。
風簷鴟嘯厨烟絕，月樹烏驚藥杵喧。
戲習五禽成妙術，學虧一簣阻微言。
不因九奏清塵耳，天露應迷簡子魂。
勸石集賢飲
作者：劉筠
朝代：宋

豪家抱甕擅風流，更燎薰鑪白雪樓。
魯筆休分科斗字，蜀都且換鷫鸘裘。
仰天拊髀真爲樂，倒載穿腸肯易愁。
欲鱠長鯨置雕俎，願迴北斗挹東流。
南朝
作者：劉筠
朝代：宋

華林酒滿勸長星，青漆樓高未稱情。
麝壁燈迴偏照晝，雀航波漲欲浮城。
鐘聲但恐嚴粧晚，衣带那知敵國輕。
千古風流佳麗地，盡供哀思與蘭成。
即日
作者：劉筠
朝代：宋

地僻無車轍，心灰欲坐忘。
疾雷徒破柱，幽草不迎凉。
日烈蟬遺蛻，花休蜜滿房。
覆觴知已久，寧有次公狂。
又贈一絕
作者：劉筠
朝代：宋

粉白朱紅翡翠翹，漢宮等級不相饒。
風波若未乖前約，一死何辭更抱橋。
受詔修書述懷感事三十韻
作者：劉筠
朝代：宋

良弼論思暇，英才視草餘。
西清承密旨，東觀類羣書。
左氏先經日，征南發例初。
編年終顯德，歷帝自凡蘧。
一覽無前古，三長豈後予。
宏綱提要妙，至論絕籧篨。
訛繆刊三豕，公乎喜衆狙。
菁英咸采掇，疣贅盡銷除。
組織千章合，研窮萬象虛。
胡爲參也魯，亦造仲尼居。
處末加駢拇，於中或輔車。
乘軒思衛鶴，努力效劉馿。
見彈曾求炙，臨川復羨魚。
孰云貂可續，自愧鶚難如。
早入希東郭，先知服子輿。
直非頭似筆，智謝里名樗。
蝸舍遊從寡，鶉衣禮貌疏。
寸陰嗟荏苒，十駕敢躊躇。
天祿楊雄閣，承明嚴助廬。
時陪折俎宴，頓異带經鋤。
繫日親函丈，他門絕曳裾。
卓錐然有地，擔石尚無儲。
獵犬方勞指，神龜可避漁。
屠門誇大嚼，鼠壤鄙餘蔬。
闕里辭難措，漳濱病且祛。
學勤徒力爾，性拙奈天歟。
大道今興起，先生意卷舒。
正爲王者瑞，何羨使君旟。
暗室欣觀火，頹波頼决渠。
當仁如退讓，末跡定淪胥。
句·其一
作者：劉筠
朝代：宋

極目關河高倚漢，順風鵰鶚遠凌秋。
句·其一〇
作者：劉筠
朝代：宋

坐席久虛溫樹老，心旌無奈楚風辰。
句·其一一
作者：劉筠
朝代：宋

沙禽兩兩穿鈴閣，江草依依接射堂。
句·其一七
作者：劉筠
朝代：宋

嶺雲夏變梅蒸早，越雨秋藏桂蠹多。
句·其一三
作者：劉筠
朝代：宋

春風亂鶑囀，夕霧一鴻冥。
句·其一九
作者：劉筠
朝代：宋

劉伶醉席梅花地，海客仙槎粉水天。
句·其一二
作者：劉筠
朝代：宋

溪牋未破冰生硯，爐酒新燒雪滿天。
句·其一五
作者：劉筠
朝代：宋

龍駕昌明御，天旗太乙神。
句·其一八
作者：劉筠
朝代：宋

滎河带繞中天閣，空樂星懸大士居。
句·其一六
作者：劉筠
朝代：宋

大野幾星分婺女，清風萬古感顔烏。
句·其一四
作者：劉筠
朝代：宋

山月愁𤟤子，風濤怒鱷魚。
句·其七
作者：劉筠
朝代：宋

捲衲城鐘斷，搘筇岳雨寒。
句·其三
作者：劉筠
朝代：宋

角逈含秋氣，橋長斷洛塵。
句·其三〇
作者：劉筠
朝代：宋

吟餘雲散葉，坐久麈遺毛。
句·其三一
作者：劉筠
朝代：宋

惠和官尚小，師達祿須干。
句·其三七
作者：劉筠
朝代：宋

蘭夜沉沉鵠漏長。
句·其三三
作者：劉筠
朝代：宋

聞說上饒風物好，錢郎詩思奈春何。
句·其三二
作者：劉筠
朝代：宋

空呈厚貌臨官道，更有人從捷徑過。
句·其三五
作者：劉筠
朝代：宋

蟠桃三竊成何味，上盡鼇頭迹轉孤。